**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 18 Δεκεμβρίου 2023, ημέρα Δευτέρα και ώρα 13.05΄, στην Αίθουσα «Προέδρου Δημητρίου Γεωργ. Παπασπύρου» (150)τoυ Μεγάρου της Βουλής,συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Απόστολου Βεσυρόπουλου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών «Οργανωτικές και διαδικαστικές διατάξεις για την ανάπτυξη, παρεμβάσεις για την ενίσχυση της δίκαιης αναπτυξιακής μετάβασης και άλλες επείγουσες διατάξεις» (4η συνεδρίαση – β΄ ανάγνωση).

Στη συνεδρίαση παρέστησαν ο Αναπληρωτής Υπουργός Εθνικής Οικονομίας και Οικονομικών, κ. Νικόλαος Παπαθανάσης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραγκούνης Κωνσταντίνος (Κώστας), Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Γεροβασίλη Όλγα, Γιαννούλης Χρήστος, Παναγιωτόπουλος Ανδρέας, Κόκκαλης Βασίλειος, Κοντοτόλη Μαρίνα, Μάλαμα Κυριακή, Παππάς Νικόλαος, Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Κτενά Αφροδίτη, Μανωλάκου Διαμάντω, Συντυχάκης Εμμανουήλ, Μεταξάς Βασίλης, Κόντης Ιωάννης, Χαλκιάς Αθανάσιος, Ζεϊμπέκ Χουσείν, Τσακαλώτος Ευκλείδης, Βορύλλας Ανδρέας, Νατσιός Δημήτριος, Καζαμίας Αλέξανδρος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα.

Συνεχίζουμε την εξέταση και επεξεργασία του σχεδίου νόμου του Υπουργείου Εθνικής Οικονομίας και Οικονομικών «Οργανωτικές και διαδικαστικές διατάξεις για την ανάπτυξη, παρεμβάσεις για την ενίσχυση της δίκαιης αναπτυξιακής μετάβασης και άλλες επείγουσες διατάξεις».

Είμαστε στην τέταρτη συνεδρίαση, στη δεύτερη ανάγνωση.

Παρίστανται ο Αναπληρωτής Υπουργός Εθνικής Οικονομίας και Οικονομικών, κ. Νικόλαος Παπαθανάσης και ο Γενικός Γραμματέας του Υπουργείου, κ. Δημήτριος Σκάλκος.

Τον λόγο έχει ο Εισηγητής της Πλειοψηφίας, κ. Αθανάσιος Καββαδάς.

**ΑΘΑΝΑΣΙΟΣ ΚΑΒΒΑΔΑΣ (Εισηγητής της Πλειοψηφίας):** Ευχαριστώ, κύριε Πρόεδρε, κύριε Υπουργέ, κύριε Γενικέ, κυρίες και κύριοι συνάδελφοι.

Έπειτα από τρεις συνεδριάσεις της Επιτροπής μας, στην οποία είχαμε την ευκαιρία να συζητήσουμε αναλυτικά, να ανταλλάξουμε απόψεις και μεταξύ μας και με τους φορείς, να ενημερωθούμε και να τοποθετηθούμε, σε αυτό το εκτεταμένο και πολύπλευρο νομοσχέδιο, φτάσαμε αισίως στην τέταρτη και τελευταία συνεδρίαση.

Στις συζητήσεις που προηγήθηκαν, αναδείχθηκαν από όλες τις πλευρές, σημαντικά ζητήματα. Σε κάποια υπήρξε συναίνεση, σε άλλα ασκήθηκε κριτική.

Η Κυβέρνηση όμως, έχει σαφή και ξεκάθαρη εντολή, να συνεχίσει το μεταρρυθμιστικό της έργο. Όντας σταθερά δεσμευμένη στην ενίσχυση της οικονομικής δραστηριότητας και της αναπτυξιακής διαδικασίας προχωρά σε διαρκείς θεσμικές παρεμβάσεις, ενώ παράλληλα προωθεί νομοθετικές ρυθμίσεις, με κοινωνικό πρόσημο.

Σε αυτές τις δύο κατευθύνσεις έχει επικεντρωθεί το νομοσχέδιο που συζητάμε σήμερα. Στην ενίσχυση της οικονομίας και της ανάπτυξης εντάσσονται όλες οι νομοθετικές παρεμβάσεις, για μια σειρά χρηματοδοτικά εργαλεία. Ενδεικτικά αναφέρω την επικαιροποίηση του θεσμικού πλαισίου της δίκαιης αναπτυξιακής μετάβασης, όπως η επέκταση μέχρι το 2035 της διάρκειας λειτουργίας της Ειδικής Υπηρεσίας Δίκαιης Αναπτυξιακής Μετάβασης προκειμένου να συμπεριλάβει και την επόμενη Προγραμματική Περίοδο του ΕΣΠΑ.

Την αναθεώρηση νόμων που αφορούν σε κάποιες ειδικές υπηρεσίες διαχείρισης συγχρηματοδοτούμενων προγραμμάτων, τις ρυθμίσεις που εγγυώνται την απρόσκοπτη υλοποίηση και παρακολούθηση έργων του Ταμείου Ανάκαμψης και Ανθεκτικότητας, την τροποποίηση του καταστατικού της Ελληνικής Αναπτυξιακής Τράπεζας, για τη χρηματοδότηση επιπλέον έργων.

Η αναπτυξιακή στόχευση του νομοσχεδίου επιβεβαιώνεται από τη χρονική παράταση που δίνεται σε προθεσμίες επενδυτικών σχεδίων που έχουν ενταχθεί στους αναπτυξιακούς νόμους του 2004, του 2011 και του 2016.

Πρόκειται για ένα μέτρο, από το οποίο δεν παράγεται μόνο οικονομικό όφελος, αλλά και κοινωνικό, καθώς μιλάμε, ως επί το πλείστον, για μικρές επιχειρήσεις.

Από εκεί και πέρα, κυρίες και κύριοι συνάδελφοι, το νομοσχέδιο περιέχει και άλλες διατάξεις, με κοινωνικό πρόσημο που πρέπει να στηριχθούν από όλες τις πολιτικές δυνάμεις. Στηρίζονται στις αρχές του ορθολογισμού, της κοινωνικής αλληλεγγύης και δικαιοσύνης και στην ανάγκη επίλυσης υπαρκτών προβλημάτων.

Αναφέρομαι στις διατάξεις όπως, η διασφάλιση ότι η αύξηση των 70 ευρώ που θα γίνει από την 01/01/2024 δεν θα συμψηφίζεται με κανενός είδους προσωπική διαφορά.

Η αύξηση κατά 230 εκατομμύρια ευρώ του ποσού που αφορά στους κεντρικούς αυτοτελείς πόρους, για τη χρηματοδότηση των ΟΤΑ.

Η απόδοση και στο προσωπικό των Ενόπλων Δυνάμεων και των Σωμάτων Ασφαλείας της αποζημίωσης που προβλέπεται για όλους τους δημοσίους υπαλλήλους, για μετακινήσεις και διανυκτερεύσεις εκτός έδρας.

Η παράταση της υποβολής αιτήσεων, για την παροχή των ενισχύσεων προς τα ΚΤΕΛ και άλλους συγκοινωνιακούς φορείς, με σκοπό μεταξύ άλλων, την αντικατάσταση λεωφορείων, καθώς και την παράταση της ηλικίας απόσυρσης οχημάτων, των φορέων παροχής συγκοινωνιακού έργου, ειδικών τουριστικών λεωφορείων, ΚΤΕΛ και ταξί.

Η στήριξη του επαρχιακού τύπου, με την παράταση της υποχρέωσης δημοσίευσης προκηρύξεων δημοσίων συμβάσεων, στον περιφερειακό τύπο, έως και την 1η Ιανουαρίου του 2026.

Η απαλλαγή της Ελληνικής Αεροπορικής Βιομηχανίας από την υποχρέωση προσκόμισης φορολογικής και ασφαλιστικής ενημερότητας.

Η απαλλαγή των Ναυπηγείων Ελευσίνας, από την υποχρέωση προσκόμισης φορολογικής και ασφαλιστικής ενημερότητας, έως την 31η Δεκεμβρίου του 2024.

Η δυνατότητα ανανέωσης της άδειας λαϊκής, για τους πωλητές λαϊκών αγορών που διευκολύνονται να καταβάλουν το ειδικό τέλος.

Προβλέπεται, η παράταση έως 30/06/2024 των προθεσμιών, για το «καλάθι του νοικοκυριού», για τον έλεγχο της αθέμιτης κερδοφορίας και η συγκράτηση της αύξησης των εμπορικών μισθωμάτων στο 3% και για το 2024 και πολλές άλλες.

Ιδιαιτέρως, ωστόσο, θα ήθελα να σταθώ, σε αυτή την τελευταία εισήγησή μου, ενώπιον της Επιτροπής μας, σε κάποια θέματα που αναδείχθηκαν, στις προηγούμενες συνεδριάσεις.

Το πρώτο αφορά τη θέσπιση αποζημίωσης του προσωπικού της Ελληνικής Αστυνομίας που απασχολείται σε μέτρα τάξης, ασφάλειας και τροχαίας, για τη διεξαγωγή αθλητικών συναντήσεων και με την ευκαιρία, θα ήθελα να εκφράσω τη βαθιά θλίψη μου, για την τραγική απώλεια ενός ακόμη αστυνομικού που έπεσε στο καθήκον κατά την διάρκεια καταδίωξης. Να ευχηθώ θερμά συλλυπητήρια, στην οικογένειά του, αλλά και καλή ανάρρωση στον συνάδελφό του που τραυματίστηκε.

Η παρουσία της Αστυνομίας και η επέμβασή της είναι απαραίτητη για την τήρηση της τάξης και αυτό είναι ένας πολύ επικίνδυνος ρόλος. Δυστυχώς και στο γήπεδο.

Κατ’ αρχάς, θέλω να επιμείνω και να τονίσω και πάλι ότι τα 30 ευρώ του άρθρου 80 δεν θεσπίζονται ως απάντηση στο τραγικό περιστατικό του Ρέντη. Υπήρχε μέσα στο νομοσχέδιο που βγήκε στη διαβούλευση, ήδη από την 1η Δεκεμβρίου, ενώ ο τραυματισμός του αστυνομικού έγινε στις 7 Δεκεμβρίου. Θεσπίζεται ως αναγνώριση της επικινδυνότητας των υπηρεσιών που προσφέρει η ΕΛΑΣ και συνδυάζεται με τα υπόλοιπα μέτρα που ανακοίνωσε η κυβέρνηση για την καταπολέμηση της βίας στα γήπεδα. Διότι αυτό είναι, εντέλει, το ζητούμενο. Η πάταξη των φαινομένων βίας και παραβατικότητας στον αθλητισμό, ο οποίος πρέπει να είναι αποκλειστικά και μόνο γιορτή. Από εκεί και έπειτα θα συμφωνήσω ότι οι διοργανωτές των αθλητικών εκδηλώσεων θα πρέπει να αναλάβουν μέρος της ευθύνης και της φύλαξης των χώρων σε αθλητικές συναντήσεις.

Ένα δεύτερο σημαντικό θέμα που το ξεχωρίζω ανάμεσα στα υπόλοιπα που συζητήσαμε είναι το θέμα της παράτασης των συμβάσεων των εργαζομένων στα νοσοκομεία και τους φορείς υγείας και ιδιαίτερα τις παρατάσεις των συμβάσεων των επικουρικών και απασχολούμενων με συμβάσεις ορισμένου χρόνου μέχρι τις 31 Δεκεμβρίου του 2024, καθώς και των εργαζομένων ΣΟΧ στη σίτιση, τη φύλαξη και την καθαριότητα των νοσοκομείων που παραμένουν για ακόμη τρεις μήνες. Κατ’ αρχάς, χαίρομαι ιδιαίτερα που σχεδόν όλοι οι εκπρόσωποι των κομμάτων συμφώνησαν ότι οι παρατάσεις είναι απαραίτητες για τη συνέχιση της εύρυθμης λειτουργίας του Εθνικού Συστήματος Υγείας.

Αναδείχθηκε, ωστόσο, επανειλημμένα και σωστά το θέμα της στελέχωσης ειδικά των νοσοκομείων μας με μόνιμο προσωπικό. Θέλω, λοιπόν, να επαναλάβω και να τονίσω ότι οι παρατάσεις εξυπηρετούν αυτόν ακριβώς τον σκοπό, να καλύψουν δηλαδή το μεταβατικό διάστημα μέχρι να ολοκληρωθούν οι διαδικασίες των μόνιμων προσλήψεων. Είναι ρητή η δέσμευση της κυβέρνησης και του Κυριάκου Μητσοτάκη για την πρόσληψη 10.000 μόνιμων εργαζομένων μέσα στην τετραετία. Ήδη από τα προηγούμενα χρόνια βρίσκονται σε εξέλιξη η προκήρυξη για 942 θέσεις μόνιμων ιατρών στο πλαίσιο της οποίας έχουν ολοκληρωθεί ή ολοκληρώνονται 348 διορισμοί. Η μεγάλη προκήρυξη 7Κ του 2022 για την κάλυψη 3.720 θέσεων μόνιμου νοσηλευτικού προσωπικού κατηγορίας ΠΕ, ΤΕ και ΔΕ, για την οποία έχουν εκδοθεί ήδη προσωρινοί πίνακες.

Επιπλέον άμεσα προκηρύσσονται 246 θέσεις ιατρών που βγήκαν άγονες μέσα στο 2023. Έχει εγκριθεί η πρόσληψη προσωπικού διαφόρων κλάδων και ειδικοτήτων για την κάλυψη 1.710 θέσεων οι οποίες πρόκειται να προκηρυχθούν επιπλέον για το 2024. Έχουν εγκριθεί 1.180 θέσεις ιατρών κλάδου ΕΣΥ οι οποίες θα προκηρυχθούν σε διαφορετικούς βαθμούς και ειδικότητες ανάλογα με τις ανάγκες των φορέων των επτά ΥΠΕ. Έχει εγκριθεί η πλήρωση 5.050 θέσεων τακτικού νοσηλευτικού και λοιπού προσωπικού στο Υπουργείο Υγείας και αναμένεται η κατανομή τους στους φορείς αρμοδιότητάς του. Δρομολογούνται, δηλαδή, 6.230 προσλήψεις μέσα στο 2024 από τις 10.000 που έχει εξαγγείλει η κυβέρνηση. Επομένως είμαστε μέσα στους στόχους, δίνοντας μάλιστα προτεραιότητα στους ανθρώπους που πραγματικά στήριξαν τη δημόσια υγεία στην πιο δύσκολη στιγμή, την περίοδο της πανδημίας. Και με την ευκαιρία θέλω να αναφέρω και την αύξηση κατά 20% των αμοιβών των ιατρών για τις εφημερίες από τον Ιανουάριο του 2024 η οποία ανακοινώθηκε από τον Πρωθυπουργό χθες βράδυ στην ομιλία του για τον προϋπολογισμό. Ισοδυναμεί με αύξηση, κατά μέσο όρο, 1.500 ευρώ ετησίως στις καθαρές αποδοχές των ιατρών και είναι ένα μέτρο και δίκαιο και πιστεύω θα αποδειχθεί και αποτελεσματικό για την παραμονή ιατρών στο Εθνικό Σύστημα Υγείας.

Από εκεί και έπειτα, όπως είπα, πολλές προσλήψεις, είτε είναι σε εξέλιξη είτε προγραμματίζονται μέσω προκηρύξεων του ΑΣΕΠ. Μια διαδικασία διαφανή και δίκαιη. Δεν μπορώ, ωστόσο, να μην υιοθετήσω κάποια σχόλια που έχουν γίνει σχετικά με την ταχύτητα των διαδικασιών. Είναι πράγματι πρόβλημα το γεγονός ότι απαιτούνται ακόμη και δύο χρόνια για την έκδοση τελικών αποτελεσμάτων. Θεωρώ, λοιπόν, ότι πρέπει να κάνουμε ό,τι περνά από το χέρι μας, κύριε Υπουργέ, ώστε το ΑΣΕΠ να ενισχυθεί με ό,τι χρειάζεται για να επισπευστούν οι διαδικασίες έκδοσης αποτελεσμάτων.

Κυρίες και κύριοι συνάδελφοι, η κυβέρνηση συνεχίζει σταθερά και αταλάντευτα το νομοθετικό και μεταρρυθμιστικό της έργο, αξιολογεί διαρκώς τις συνθήκες που διαμορφώνονται για να βελτιώνει το νομοθετικό πλαίσιο για διευκόλυνση της αναπτυξιακής διαδικασίας και της απορρόφησης πόρων και, ταυτόχρονα, επιχειρεί ουσιαστικές παρεμβάσεις που συνιστούν λύση στα προβλήματα που αντιμετωπίζουν επαγγελματικοί κλάδοι, αλλά και πολίτες και το κάνει και με το νομοσχέδιο που συζητήσαμε. Ένα νομοσχέδιο που θα χαρακτήριζα ωφέλιμο, πρακτικό και χρήσιμο, στο οποίο η θετική μας ψήφος, κύριε Πρόεδρε, είναι δεδομένη. Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Και εμείς σας ευχαριστούμε κύριε Καββαδά.

Τον λόγο έχει ο κύριος Παναγιωτόπουλος.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ(Εισηγητής της Μειοψηφίας):** Ευχαριστώ πολύ κύριε Πρόεδρε. Κύριε Υπουργέ, όπως είπαμε και στις προηγούμενες συνεδριάσεις, φέρνετε ένα νομοσχέδιο που αφορά 14 Υπουργεία, έχει περίπου 100 άρθρα και πιάνει τους πάντες και τα πάντα, όπου μέσα σε 8 λεπτά, κύριε Πρόεδρε, αμφιβάλλω αν μπορούμε να πιάσουμε έστω αναφορικά και τις ενότητες.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Έχετε 8 λεπτά με ανοχή.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ(Εισηγητής της Μειοψηφίας):** Ναι και 10 και 12 λεπτά δεν πρόκειταινα τα πιάσουμε, είναι τέτοια η θεματολογία και η ανάπτυξη των άρθρων που νομίζω ότι ούτε κατ’ άρθρο δεν μπορούμε να αναφερθούμε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Κύριε συνάδελφεείναι η τέταρτη συνεδρίαση. Είχαμε την συνεδρίαση επί της αρχής, επί των άρθρων, στους φορείς ακούστηκαν όλοι οι εξωκοινοβουλευτικοί και τώρα είναι η τέταρτη συνεδρίαση, η δεύτερη ανάγνωση, έχουμε χρόνο και αύριο είναι στην Ολομέλεια.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ(Εισηγητής της Μειοψηφίας):**

Πρόκειται μιας κακής νομοθετικής πρακτικής, πετάμε ένα νόμο με τόσα άρθρα με τόσα Υπουργεία, αρχίζουμε τις Επιτροπές απανωτά που δεν είχαμε προλάβει ούτε καν να το διαβάσουμε εκείνο εκεί το πράγμα για να τοποθετηθούμε. Τέλος πάντων, μην τα δικαιολογούμε αυτά, είναι πρακτικές που ακολουθούνται κοινοβουλευτικά. Στο τέλος του χρόνου φέρνουν τα «νομοσχέδια σκούπα» και τα χώνουν όλα μέσα. Δεν είναι καινούργιο αυτό, αλλά αυτό δεν σημαίνει ότι είναι και σωστό όμως και ότι κάποτε δεν πρέπει να το διορθώσουμε κιόλας. Είναι ένα άλλο θέμα αυτό το οποίο χρήζει συζητήσεως.

Βεβαίως να εκφράζουμε τα θερμά συλλυπητήρια στην Ελληνική Αστυνομία, στην οικογένεια του παιδιού που σκοτώθηκε σήμερα στην ώρα του καθήκοντος. Θρηνεί η ελληνική αστυνομία πραγματικά, θρηνεί και η Πάτρα διότι εμείς χάσαμε έναν Πατρινόπουλο, είναι γεγονός, έναν νεαρό. Έναν άνθρωπο που πέφτει στο καθήκον με όλο τον ενθουσιασμό και το πάθος του γιατί πραγματικά πρέπει και αυτά να τα εξάρουμε και να τα λέμε διότι είναι παιδιά τα οποία ρίχνονται με ψυχή και σώμα στο καθήκον και στην υπηρεσία τους. Βέβαια θέλω να πω ότι η πολιτική που ακολουθεί η κυβέρνηση «δώσε 30 ευρώ επιδότηση στον αστυνομικό γιατί θα πάει στο γήπεδο ή θα κάνει μια δουλειά εκτός υπηρεσίας. Δώσε 20% στις εφημερίες των γιατρών», δεν πρόκειται να σώσουμε τίποτα. Διότι πάτε από την άλλη μεριά και δίνετε αυξήσεις από 45% μέχρι 74% στους Διοικητές των Νοσοκομείων και στους Διοικητές των ΥΠΕ. Ποια είναι η λογική αυτή; «Να αποδώσουν». Τι να αποδώσουν; Καινούργιους «Στάσηδες» θα φτιάξουμε κύριε Υπουργέ στη ΔΕΗ. «Κερδοφόρα η ΔΕΗ» λέει «πέτυχε ο Στάσης», τι πέτυχε; Έγδαρε τον κόσμο και πέτυχε; Ο ένας στους δύο δεν έχει θέρμανση σήμερα και πέτυχε η ΔΕΗ; Τι πέτυχε; Να αγοράσει τον Κωτσόβολο; Τι θα μας μοιράσει; Τηγάνια και χύτρες, για να το καταλάβω δηλαδή. Τι επενδύσεις είναι αυτές; Είναι προς όφελος του λαού; Δεν ξέρω, είμαι εγώ παράλογος; Εκτός αν τα βλέπω ανάποδα τα πράγματα. Αυτά τα βάζω προς συζήτηση για να καταλάβουμε και τι μας γίνεται.

Σήμερα έχουμε ένα ΕΣΥ που καταρρέει. Από την ώρα που ανέλαβα Τομεάρχης Υγείας της κοινοβουλευτικής ομάδας του ΣΥΡΙΖΑ, κάθε μέρα έχω διαβήματα, διαμαρτυρίες και οχλήσεις από όλα τα νοσοκομεία της χώρας. Πανυγειονομικές συγκεντρώσεις και διαμαρτυρίες στη Θεσσαλία χτες, προχτές στην Κρήτη στον Άγιο Νικόλαο νέκρωσε ο νομός ολόκληρος, υπό κατάρρευση και εκεί το νοσοκομείο. Πως θα αναταχθούν αυτά; Το 30% του συνολικού υγειονομικού δυναμικού του Εθνικού συστήματος Υγείας είναι συμβασιούχοι και προχωράμε. Πού θα πάμε με αυτό; Με τις παρατάσεις των επικουρικών, όπου έχουμε και εδώ σκαλοπάτια. Άλλοι είναι μέχρι τον 2/2024, άλλοι μέχρι τον 3/24, άλλοι μέχρι τον 6/24 και άλλοι μέχρι το 12/24. Γιατί αυτά τα σκαλοπάτια; Να μην πάμε στον ευρύτερο τομέα, καθαρίστριες του Πανεπιστημίου, καθαρίστριες εκεί. Μην γυρνάμε σε παλιές πρακτικές, οι οποίες από την ίδια τη ζωή έχουν καταδικαστεί αφενός και αφετέρου προοδεύει και η κοινωνία, δεν μπορούμε να γυρνάμε πίσω. Επιτέλους δεν πρέπει αυτοί να τακτοποιηθούν;

Πιάνω τα ζητήματα της υγείας,  μιας και ως ο Εισηγητής της Πλειοψηφίας τα έπιασε και ωραία, μιλάμε για την 3Κ, την ΒΚ, ΓΚ κλπ., είναι διαδικασίες οι οποίες σέρνονται, στη κυριολεξία σέρνονται. Ή θα πρέπει η κυβέρνηση αυτό το ΑΣΕΠ να το αναβαθμίσει, να το στελεχώσει, να το κάνει αποδοτικό εδώ και τώρα, ειδάλλως δεν πρόκειται να πάμε μπροστά, δεν πρόκειται να καλύψουμε θέσεις. Διότι μέχρι που να καλυφθούν αυτές που είχαν το 2022 προβλεφθεί, έχουμε άλλους τόσους συνταξιούχους τώρα, φεύγει ο κόσμος, γεράσαμε, φεύγουν από το ΕΣΥ. Πώς θα αναπληρωθούν αυτά; Καλά, να ψηφίσουμε και τους Επικουρικούς τις παρατάσεις, όλες, συμφωνούμε, δεν λύνουμε, όμως, το πρόβλημα.

Άγονες περιοχές. Να θεσπίσουμε κριτήρια των άγονων περιοχών. Τι θέλετε, διπλούς μισθούς, αφορολόγητο, να μένει, για το σπίτι του; Δεν μπορεί να προβλέπουμε, κάπου είδα σε ένα σημείο, έχετε κάποιον δικό σας εκεί πέρα, τον Παυλόπουλο, να του βρείτε και σπίτι, να το πληρώσετε, σε μια σύμβαση μέσα σε ένα άρθρο. Στους ιατρούς, που θα πάει ένας στην Καστό, ας πούμε, που είναι 12 άνθρωποι εκεί, που και σε αυτούς πρέπει να βάλουμε ασπίδα προστασίας, γιατρό, εκπαίδευση, για ένα παιδί, εκπαίδευση για ένα παιδί, αυτή είναι η Ελλάδα μας, είναι η νησιωτική, είναι η ορεινή, είναι η Ελλάδα η κακοτράχαλη, είναι ο βράχος της Μεσογείου και πρέπει να τον κρατήσουμε.

Ερήμωσαν, κύριε Υπουργέ, ερήμωσαν τα χωριά, ερήμωσε η ύπαιθρος, δεν έμεινε τίποτα. Στο χωριό το δικό μου, ύστερα από 100 χρόνια και είναι και πεδινό, έκλεισε και το καφενείο. Μόνο οι εκκλησίες έχουν μείνει, όλα τα άλλα τα χάσαμε. Αυτό δεν συμβάλλει στην ερήμωση της χώρας, αυτό δεν συμβάλλει στην υπογεννητικότητα, αυτό δεν συμβάλλει στο δημογραφικό; Όλα αυτά δεν είναι ζητήματα τα οποία πρέπει να τα ανοίξουμε και με τόλμη και παρρησία να τα αντιμετωπίσουμε, που σημαίνει ένας κάτοικος, σε ένα ακριτικό νησί, θα τον στηρίξουμε, υγειονομικά, εκπαιδευτικά, κοινωνικά, απ’ όλες τις απόψεις; Αλλιώς δεν γίνεται.

Εδώ μέσα βέβαια, τι να πω τώρα, κρύβονται πολλά τα οποία, εμείς, είναι λογικό, ότι σε πολλά θα είμαστε κατά και είμαστε κατά και επί της αρχής του νομοσχεδίου έτσι όπως έρχεται και έτσι όπως είναι τοποθετημένο. Γιατί διάβασα και την άλλη φορά στην Επιτροπή, για τα νούμερα της υστέρησης στα μεγάλα αναπτυξιακά προγράμματα, τόσο του ΕΣΠΑ όσο και του Ταμείου Ανάκαμψης και Ανθεκτικότητας. Θέλουμε, πρώτον, πολύ μεγαλύτερη διαφάνεια, κύριε Υπουργέ, στο Ταμείο Ανάκαμψης, που πάει το Ταμείο Ανάκαμψης, πού πάνε τα λεφτά του Ταμείο Ανάκαμψης.

Να πω, ότι στην υγεία, πρέπει να δώσετε πολύ μεγαλύτερο κομμάτι από το Ταμείο Ανάκαμψης, ούτως ώστε να στηριχτούν οι υποδομές της υγείας, κατά τέτοιο τρόπο, που να έχουν πνοή, που να έχουν ένα μακροπρόθεσμο σχεδιασμό και μέλλον. Διότι έτσι δεν μπορεί να είμαστε σήμερα το 2023 να πέφτουν τα ταβάνια, στον Άγιο Δημήτριο Θεσσαλονίκης για παράδειγμα, ή σε άλλα νοσοκομεία, οι υποδομές να καταρρέουν.

Άρα, είναι μοναδική ευκαιρία, από το Ταμείο Ανάκαμψης, να δώσουμε πολύ παραπάνω λεφτά απ’ ότι σκορπάμε δώθε και κείθε στους διάφορους ημετέρους που δίνουμε. Και από εκεί και πέρα, το Ταμείο Ανάκαμψης θα πρέπει να στοχεύσει και συγκεκριμένα, όπως και η Αναπτυξιακή Τράπεζα, να πιάσει την μικρομεσαία επιχείρηση. Η Ελλάδα, η οικονομία της είναι διαμορφωμένη με τη μικρομεσαία επιχείρηση. Θα πρέπει να τη στηρίξει, θα πρέπει να την αγκαλιάσει, αν θέλουμε να έχουμε μέλλον, αλλιώς φτιάχνουμε μια Ελλάδα, που 5 όμιλοι θα κερδοσκοπούν, θα αισχροκερδούν και το βλέπουμε πραγματούμενο αυτό. Γιατί μέχρι σήμερα, τα αποτελέσματα και στη συζήτηση του Προϋπολογισμού το είδαμε, είναι αύξηση, αύξηση, αύξηση κερδών, κερδών, κερδών, των εισηγμένων στο Χρηματιστήριο επιχειρήσεων και έχουμε πραγματική μείωση των μισθών, έχουμε πληθωρισμό, έχουμε πληθωρισμό απληστίας, έχουμε ακρίβεια και ο κόσμος καταδυναστεύετε.

Κοιτάξτε κέρδη, οι τράπεζες, η ενέργεια, τα καύσιμα και χάνει και δικαιώματα το κράτος και στις τράπεζες και στο πετρέλαιο και τα δικαιώματα αυτά στα ελληνικά πετρέλαια εννοώ, ξέρει ο Υπουργός και τα δικαιώματα αυτά στοιχίζουν εκατομμύρια και είναι εκατομμύρια, διότι τα λεφτά δεν πέφτουν από τον ουρανό, είναι συγκεκριμένα. Τα συγκεκριμένα μοιράζονται. Άρα, από πού τα παίρνουμε, για να έχουμε κέρδη; Τα παίρνουμε από την τσέπη του εργαζόμενου λαού, δεν μπορεί να το συνεχίσουμε αυτό. Δεν μπορεί να λες καλημέρα στην τράπεζα και να σου λέει «δώσε μου 3 ευρώ». Δεν μπορεί να πατάς το οποιοδήποτε κουμπί και να δώσουν 4 ευρώ, αλλιώς δεν ενεργοποιείται. Σε τι κοινωνία πάμε; Η ψηφιοποίηση θα είναι στην υπηρεσία του λαού και προς όφελός του ή θα είναι προς όφελος της κερδοσκοπίας των τραπεζών και των άλλων; Κοιτάξτε, η απελευθέρωση όλων αυτών που έφτασε. Εγώ που είμαι και μεγαλύτερος, θυμάμαι τον πατέρα Μητσοτάκη που όταν απελευθέρωσε τις τιμές τότε στα καύσιμα, έλεγε «δεν είναι δυνατόν να μικραίνει η τιμή του εκεί που παράγεται και εδώ να αυξάνει, γι’ αυτό απελευθερώνεται και θα συμβαδίζει. Από το να συμβαδίζει, φτάσαμε σήμερα από δραχμούλες που είχε το πετρέλαιο και η βενζίνη να έχει φτάσει πάνω από 2 ευρώ η βενζίνη και 1,80 το πετρέλαιο και καμιά φορά βλέπουμε και κάνα διάλειμμα λίγο προς τα κάτω, αφού έχει φτάσει στα 2 όταν πάει στο 1,70 ή 1,60 είμαστε ευχαριστημένοι κιόλας. Πρέπει να πούμε και ευχαριστώ τώρα; Η δε απορροφητικότητα είναι κι αυτή ένα μεγάλο θέμα, το οποίο πρέπει να δείτε και ο Υπουργός και εν γένει οι υπηρεσίες του κράτους, όλη αυτή η λογιστική απορρόφηση όλων των προγραμμάτων και των κονδυλίων. Αυτό το λέω, γιατί θα χαθούν λεφτά, γιατί φαίνεται πως πάνε τα προγράμματα και πως μετακυλίεται η μια προγραμματική περίοδος στην άλλη και αυτά τα λεφτά δεν πέφτουν κάθε μέρα, μια φορά έρχονται. Είναι σαν την κολυμπήθρα του Σιλωάμ, αν δεν προλάβει να πέσεις μέσα το έχασες το παιχνίδι.

Οπότε, δεν θα μιλήσω αναλυτικά, γιατί τα είπα προχτές.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής)**: Το λόγο έχει ο κ. Γερουλάνος.

**ΠΑΥΛΟΣ ΓΕΡΟΥΛΑΝΟΣ(Ειδικός Αγορητής της Κ.Ο. ΠΑΣΟΚ – ΚΙΝΗΜΑ ΑΛΛΑΓΗΣ)**: Καταρχήν, αντανακλώ τις ανησυχίες του κυρίου του συναδέλφου κ. Παναγιωτόπουλου, διότι αυτή είναι και η δική μου ομιλία, 47 σελίδες. Αντέχετε; Μάλλον όχι και όχι ένα Υπουργείο πίσω μας για να τις ετοιμάσουμε. Το λέω αυτό γιατί ζητάτε να σας κοστολογούμε και τις προτάσεις μας, να το ξαναδείτε αυτό.

Τώρα θα ξεκινήσω ρωτώντας τον Υπουργό πολύ καλόπιστα, τρεις απλές ερωτήσεις για ένα άρθρο. Το άρθρο 57 του σημερινού νομοσχεδίου ρυθμίζει τρία θέματα αρμοδιότητας του Υπουργείου Μετανάστευσης και Ασύλου. Πρώτο ερώτημα, γιατί δεν υπάρχει αναφορά στις διατάξεις, στην έκθεση συνεπειών του σχεδίου νόμου; Τις ξεχάσατε, δεν σας άρεσαν αυτά που είπαν, δεν το θεωρείτε σημαντικό, τι από όλα;

Αυτό μας φέρνει στο δεύτερο ερώτημα, γιατί το άρθρο αυτό αφορά τους εργάτες γης. Με βάση τα όσα τραγελαφικά έχουμε ζήσει τις τελευταίες μέρες, το έχετε συζητήσει με τους Βουλευτές σας ή θα έχουμε πάλι δράματα;

Τρίτο ερώτημα, ως κυβέρνηση πάτε καλά; Το αρμόδιο Υπουργείο σε δύο μέρες φέρνει διατάξεις του Υπουργείου του σε δύο διαφορετικά νομοσχέδια άλλων Υπουργείων; Κάποιοι που μας βλέπουν, θα αναρωτηθούν. Δηλαδή, του Υπουργείο που ασχολείται με το μεταναστευτικό έφερε κάποια άρθρα στο Υπουργείο Οικονομίας και κάποια στο Εργασίας. Αυτό από μόνο του έχει ξαναγίνει, δεν είναι καλό αλλά έχει ξαναγίνει, αλλά ότι τα φέρατε την ίδια μέρα είναι καταπληκτική πρωτοτυπία και δη για παρεμφερές θέμα. Αυτό μπορεί να συμβαίνει για τρεις λόγους. Ο ένας είναι, ότι δεν ξέρεις να νομοθετείς. Ο δεύτερος είναι, ότι ξέρεις να νομοθετείς αλλά γράφεις στα παλαιότερα των υποδημάτων σου τη διαδικασία και το τρίτο είναι, ότι δεν έχεις μεταναστευτική πολιτική και ο μόνος τρόπος να τη χαρακτηρίσεις είναι «όταν θυμάμαι χαίρομαι», διότι αυτό βλέπουμε. Θυμήθηκαν ένα θέμα το φέρνουν σε ένα νομοσχέδιο, θυμήθηκαν ένα άλλο θέμα το φέρνουν στο άλλο νομοσχέδιο. Αυτή είναι σοβαρή νομοθετική διαδικασία;

Και δεν μιλάμε για ένα επιμέρους θέμα, μιλάμε για το μεταναστευτικό. Μιλάμε για ένα θέμα, το οποίο θα αντιμετωπίζει η ανθρωπότητα για πολλά χρόνια μπροστά μας και εσείς το αντιμετωπίζετε ευκαιριακά, αποσπασματικά, κατακερματισμένα και επιφανειακά, με παρατάσεις. Λες και πάνε καλά τα πράγματα και πρέπει εμείς να συνεχίσουμε όπως πάμε.

Τι να σας πω. Αυτό, για μας, είναι ένας θρίαμβος του επιτελικού κράτους, ένα υπόδειγμα οργάνωσης, σχεδιασμού και σοβαρότητας, που θα ήταν για γέλια αν δεν ήταν για κλάματα. Όπως, βέβαια, και το νομοσχέδιο «κουρελού», που συζητούμε σήμερα και το οποίο εξήγησα γιατί το ονομάζω έτσι. Μην προσβάλλεστε, οι κουρελούδες ήταν πολύ χρήσιμα πράγματα, αλλά δεν είναι ο καλύτερος τρόπος να φτιάχνεις νομοσχέδια.

Κανονικά, μετά από όλα όσα είπαν οι συνάδελφοι εδώ πέρα για αυτό τον τρόπο που νομοθετείτε, θα έπρεπε να το αποσύρετε. Θα έπρεπε να το αποσύρετε, γιατί σπρώχνει τα όρια της σοβαρότητας και φτάνει στη γελοιότητα. Προφανώς, τα λέμε αυτά, γνωρίζοντας ότι τζάμπα τα λέμε, διότι έτσι έχετε μάθει νομοθετείτε και δεν σας πειράζει καθόλου αυτό ή δεν βλέπετε το λάθος ή δεν σας ενοχλεί καθόλου. Και τα δύο είναι φαινόμενα αλαζονείας.

Σε κάθε περίπτωση, εμείς θα το καταψηφίσουμε το νομοσχέδιο, για δύο βασικούς λόγους:

Πρώτον, διότι δεν μπορούμε να ανεχτούμε πλέον αυτό τον τρόπο νομοθέτησης, την απουσία ουσιαστικής συζήτησης, το διασυρμό της έννοιας της διαβούλευσης με θεσμούς και, εκτός των άλλων, αυτός ο αχταρμάς δεν λύνει κανένα θέμα. Παρατείνει, αναβάλλει, μεταθέτει.

Σας διαβάζω λίγο, για να καταλάβουμε τι εννοούμε και να μην νομίζει ο κόσμος ότι κάνω, όπως το λέει η Κυβέρνηση, «άγονη αντιπολίτευση». Μάλιστα.

Άρθρο 37, παράταση. Κάποιο θέμα που αφορά τα Σώματα Ασφαλείας και τις Ένοπλες Δυνάμεις.

Άρθρο 43. Παράταση. Λέει για τις υπηρεσίες καθαριότητας του Υπουργείου Οικονομικών. Μετά, τι σκοπεύετε να κάνετε ακριβώς;

Άρθρο 48, παράταση.

Άρθρο 50, παράταση έως τον Δεκέμβριο του 2024, εξαίρεση των τηλεοπτικών σταθμών περιφερειακής εμβέλειας από ειδικό φόρο. Μετά θα τους φορολογήσετε; Μετά θα καταργήσετε το φόρο; Υπάρχει λόγος που παρατείνουμε; Δεν ξέρετε ακόμα και θα αποφασίσετε στο μέλλον;

Άρθρο 52. Παράταση στην υποβολή και πιστοποίηση αναπτυξιακών σχεδίων, από το 2004, και το παρατείνουμε ως τον Απρίλιο. Δηλαδή, θέλετε να μου πείτε ότι κάτι που δεν λύθηκε 20 χρόνια, είμαστε βέβαιοι ότι θα λυθεί στο επόμενο τρίμηνο. Μήπως να δώσετε στον εαυτό σας λίγο παραπάνω χρόνο;

Και εδώ να κάνω μία παρατήρηση. Κύριε Υπουργέ, πείτε μας σας παρακαλούμε ποιες υποθέσεις είναι, γιατί αυτά συνήθως ή συμβαίνουν για λαμογιές ή συμβαίνουν επειδή κάποιος άνθρωπος ταλαιπωρείται από το ελληνικό δημόσιο. Πείτε μας ποιο είναι, διότι, αν είναι το δεύτερο, να το ψηφίσουμε. Αν είναι το πρώτο, να το καταψηφίσουμε. Λοιπόν, πείτε μας τι είναι.

Και στο 53, παρεμπιπτόντως, επίσης παράταση.

Άρθρο 54, παράταση.

Άρθρο 57, παράταση μία, παράταση δύο, παράταση τρεις, παράταση τέσσερις, παράταση πέντε. Πέμπτη παράταση. Να μη φέρει –λέει- φορολογική και ασφαλιστική ενημερότητα το Ναυπηγείο Ελευσίνας. Έχουμε λόγο γι’ αυτό; Υπάρχει κάποιος λόγος, ο οποίος θα λυθεί σύντομα;

Άρθρο 58, παράταση.

Άρθρο 60, παράταση. Λειτουργία πρατηρίων σε σταθμούς αυτοκινήτων. Μετά τι θα γίνει;

Άρθρο 61, παράταση. Για τα ταξί. Μετά;

Άρθρο 64, παράταση. Σε ποιον; Παράταση –λέει- αναστολής πληρωμών συμψηφισμού και διαδικασία είσπραξης χρεών του Οργανισμού Σιδηροδρόμων Ελλάδος στο δημόσιο μέχρι το Δεκέμβριο του 2024. Μετά, θα είναι κερδοφόρος ο σιδηρόδρομος που είδαμε στα Τέμπη;

Άρθρο 65, παράταση.

Άρθρο 66, παράταση. Τα πληρώματα του ΕΚΑΒ. Παρατείνουμε. Μετά;

Άρθρο 68, παράταση. Υπηρεσίες γιατρών στον κλάδο Εθνικού Συστήματος Υγείας.

Άρθρο 69, παράταση. Ειδικευμένων νοσηλευτών μέχρι το Φεβρουάριο του 2024. Μετά;

Άρθρο 70. Παράταση. Συμβάσεις επικουρικού προσωπικού μέχρι το Δεκέμβριο του 2024.

Άρθρο 71. Παράταση συμβάσεων εργασίας προσωπικού του COVID-19. Μετά; Τους ανθρώπους που χειροκροτούσαμε, τους ανθρώπους που μάς σώσανε τα παιδιά. Παράταση. Ομηρία, δηλαδή, για να ξέρουμε τι συζητάμε.

Συνέχεια ομιλίας κ. ΠΑΥΛΟΥ ΓΕΡΟΥΛΑΝΟΥ,

Ειδικού Αγορητή της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»)

Άρθρο74, παράταση. Ποιον; Καθαριότητα στα πανεπιστήμια και έκτακτο προσωπικό στο Ανοιχτό Πανεπιστήμιο.

Άρθρο 77, παράταση.

Άρθρο 83, παράταση.

Άρθρο 84, παράταση. Τι; Στα κατασχεμένα μέσα των σωμάτων ασφαλείας. Αυτό δεν μπορούμε να το λύσουμε μια και έξω δηλαδή;

Άρθρο 85, παράταση θητείας της Διαρκούς Επιτροπής Αντιμετώπισης της Βίας. Μετά θα τελειώσουμε με τη βία; Θα τελειώσουμε με την Επιτροπή; Έχετε κάποιο σχέδιο για τον αθλητισμό, το οποίο δεν έχετε εφαρμόσει ακόμα μετά από πέντε χρόνια;

Άρθρο 94, παράταση.

Άρθρο 96, παράταση.

Άρθρο 97, παράταση.

Εντάξει, τώρα αυτός είναι σοβαρός τρόπος να νομοθετεί κανείς;

Ο δεύτερος λόγος που θα καταψηφίσουμε το νομοσχέδιο είναι διότι κάθετα, οριζόντια, διαγώνια, όπως θέλετε πείτε το, έχουμε αντιρρήσεις με τον τρόπο που αντιλαμβάνεστε την ανάπτυξη και τη δίκαιη μετάβαση, το οποίο είναι και το βασικό σκέλος του νομοσχεδίου και για το οποίο φορτώνεστε, κύριε Υπουργέ και λυπάμαι γι΄ αυτό. Αυτό το νομοσχέδιο έκτρωμα έρχεστε να το υπερασπιστείτε εσείς στη Βουλή για ένα θέμα το οποίο είναι εξαιρετικά σημαντικό και αυτά, αν θέλετε, για μένα, θα έπρεπε να τα φέρνετε σε διαφορετικό νομοσχέδιο. Εν πάση περιπτώσει.

Νομίζω ότι καλύτερα απ΄ ό,τι το είπε χθες ο Πρόεδρός μας δεν μπορεί να το πει κανείς. Το συζητήσαμε στον Προϋπολογισμό. Εμείς παρουσιάσαμε το δικό μας σχέδιο για την ανάπτυξη. Είναι διαφορετικό από το δικό σας και μπορώ να επισημάνω μερικά χαρακτηριστικά για να δείξω γιατί αυτό το νομοσχέδιο δεν λύνει προβλήματα.

Πρώτον, λοιπόν, έχουμε ένα πρόβλημα απορρόφησης. Το είπα και στην προηγούμενη συνεδρίαση. Αυτό το οποίο θα υπογραμμίσω όμως είναι ότι όταν το λέμε εμείς είμαστε λαϊκιστές, όταν το λέτε εσείς δεν τρέχει τίποτα. Διαβάζω από την Αιτιολογική Έκθεση: «Επιλύονται διαδικαστικά ζητήματα τα οποία έχουν προκαλέσει δυσλειτουργίες και καθυστερήσεις στην εξέλιξη κρίσιμων αναπτυξιακών προγραμμάτων και άνευ των διατάξεων διακυβεύονται πόροι που έχουν εξασφαλιστεί από ευρωπαϊκές και εθνικές πηγές χρηματοδότησης». Με άλλα λόγια κινδυνεύουμε. Αυτό το λέτε εσείς, όταν το λέμε εμείς είναι πρόβλημα. Μάλιστα.

Εκτός, όμως, από την προβληματική απορροφητικότητα εδώ μιλάμε για ένα μοντέλο ανάπτυξης το οποίο εξυπηρετεί λίγους. Είπατε, κύριε Υπουργέ, στην Ολομέλεια της Βουλής στη συζήτηση για τον Προϋπολογισμό, ότι σας κατηγορούμε ότι κάνετε πολιτική για τους λίγους. Όντως σας κατηγορούμε. Αν το κάναμε μόνο εμείς θα είχατε δίκιο να μας χλευάζετε. Για πηγαίνετε να πείτε, όμως, ότι δεν είναι έτσι στη ΓΣΕΒΕΕ και στο Επαγγελματικό Επιμελητήριο. Αυτοί τι λένε; 3,5% των επιχειρήσεων της Ελλάδας στο Ταμείο Ανάκαμψης, 6,5% στο ΕΣΠΑ. Από τα 830.000 ΑΦΜ 40 πήραν κάποιο τραπεζικό δάνειο. 7 ή 8 στις 10 επιχειρήσεις δεν έχουν πρόσβαση σε χρηματοδότηση. Πείτε τους ότι δεν είναι.

Μετά μας λέτε ότι από το Ταμείο Ανάκαμψης 100.000 μικρομεσαίες επιχειρήσεις πήραν 812 εκατ. ευρώ. Το επαναλαμβάνω για να δείτε ότι σας ακούμε. Αυτό είπατε στην Ολομέλεια. Μέσος όρος 8.000 η κάθε μία επιχείρηση. Δεν είπατε όμως στην Ολομέλεια ότι 367 επιχειρήσεις πήραν 12,5 δισ., το οποίο βγαίνει περίπου 34 εκατομμύρια κατά μέσο όρο. 6.034 εκατομμύρια. Μάλλον δείχνετε προς τα πού κινούνται οι προτεραιότητες της κυβέρνησης.

Τα παραπάνω δεν είναι τυχαία. Είναι οι κυβερνητικές επιλογές και έχετε αποφασίσει ότι η μικρομεσαία επιχείρηση πρέπει να πεθάνει. Τους θεωρείτε βάρος, τους θεωρείτε φοροφυγάδες, τους θεωρείτε μη ανταγωνιστικούς. Ενώ αυτή η απόφαση του σχεδίου Πισσαρίδη έχει εκλείψει πια. Όταν έγραφε το σχέδιο ο κ. Πισσαρίδης, όταν εκπαιδεύονταν ο κ. Πισσαρίδης οι μικρομεσαίες επιχειρήσεις ήταν μη ανταγωνιστικές. Ο κ. Πισσαρίδης δεν ξέρω αν έχει ζήσει, τι έκανε η Amazon και από πού το έκανε, τι έκανε η Google και από πού το έκανε, τι έκανε η Apple και από πού το έκανε, τι έκανε η Microsoft και από πού το έκανε.

Άρα φέρνετε πάλι ένα νομοσχέδιο το οποίο δεν έχει καμία αλλαγή στρατηγικής πλεύσης προς τη μικρομεσαία επιχείρηση και οδηγεί σε ασφυξία το μεγάλο κομμάτι του επιχειρηματικού κόσμου στην χώρα.

Επίσης, επαναλαμβάνω, αυτό το οποίο γίνεται για τη δίκαιη μετάβαση είναι εξαιρετικά προβληματικό. Είναι μία περιοχή η οποία βολοδέρνει και κάθε μέρα που χάνουμε με κακές νομοθετικές ρυθμίσεις φεύγουν νέοι.

Δεν θα ξαναγυρίσουν στη Δυτική Μακεδονία οι άνθρωποι που θα φύγουν τώρα. Βιαστήκατε να κάνετε τη μετάβαση, βιαστήκατε το λένε όλοι πια, τι να σας πω; Αν μιλήσετε με τη Μακένζι θα σας πει ότι με τη βιασύνη που δείξατε, πρώτον, δεν μπορέσατε να εφαρμόσετε τα προγράμματα και δεύτερον χάσατε τη μεγάλη ευκαιρία του εκδημοκρατισμού των Ανανεώσιμων Πηγών Ενέργειας που είναι ένα από τα μεγάλα τους καλά.

Καλό η καθαριότητα, αλλά ό,τι και να κάνει η Ελλάδα, ακόμη και αν τηρήσουμε στο ακέραιο τις υποσχέσεις μας απέναντι στην Ευρώπη, το αποτύπωμα το δικό μας ως χώρα στην παγκόσμια κατάσταση είναι ελάχιστο, ενώ το ότι χάνουμε την ευκαιρία να κάνουμε εκδημοκρατισμό της Ενέργειας σημαίνει ότι αφήνετε μικρομεσαίες επιχειρήσεις, αγρότες και την Τοπική Αυτοδιοίκηση έρμαια των συμφερόντων οι οποίοι παίρνουν τις ενεργειακές πηγές αυτές αντί να δημιουργούν τη δική τους ενέργεια, κάτι το οποίο εκπαιδεύει κιόλας τις τοπικές κοινωνίες.

Τώρα σχετικά με την απορροφητικότητα 1 δις το μήνα μέχρι το 2026, αλλιώς χάνονται οι πόροι. Αυτό θέλει μεταρρυθμίσεις, δεν θέλει διευθετήσεις.

Δεύτερο ζήτημα, πού πάνε τα χρήματα του Ταμείου Ανάκαμψης;

Στεγαστικό πρόβλημα, η Πορτογαλία 2,5 δις, η Ισπανία 1 δις, η Πολωνία 755 εκατομμύρια, εμείς 150 εκατομμύρια.

Ξέρετε λέτε συνέχεια ότι η ακρίβεια είναι εξωγενείς πρόβλημα, αλλά η πραγματικότητα είναι ότι η ακρίβεια στη στέγαση είναι πολιτική απόφαση. Άμα δεν επενδύσεις, ώστε να δώσεις σε φοιτητές ή σε ανθρώπους οι οποίοι μετακινούνται στην επαρχία για να κάνουν τη δουλειά του Δημοσίου φθηνή κατοικία, τότε ο πληθωρισμός είναι ενδογενής και δημιουργείται από την κυβέρνηση. Έτσι δεν ακούγεται τόσο λαϊκιστικό η ακρίβεια Μητσοτάκη.

Το ίδιο γίνεται με τα προϊόντα που παράγει η ελληνική γη. Ο αγρότης παίρνει τις ανατιμήσεις στο λάδι.

Δεύτερο παράδειγμα, είναι η υγεία. Από όλους τους πόρους του Ταμείου Ανάκαμψης αφιερώνουμε και 1,5 δις, εκτός αν κάνω λάθος, και τα μισά από αυτά είναι για ενεργειακή αναβάθμιση. Αν πάτε σήμερα σε έναν ασθενή ή στον γονέα ενός ασθενούς που είναι εκεί το παιδί του ή ο,τιδήποτε άλλο και πείτε ποιο είναι το πρώτο πρόβλημα της υγείας, πού θα έβαζα τα μισά μου λεφτά για να λύσω τα θέματα υγείας, βρείτε μου έναν που θα πει στην ενεργειακή μετάβαση; Έναν, όχι πολλούς, κάποιον που θα κοιτάξει μέσα στο νοσοκομείο και θα πει «τι καλά που θα ήταν να πληρώνει το νοσοκομείο χαμηλότερη ενέργεια».

Αυτές είναι όμως οι δικές σας προτεραιότητες, διότι εκεί που βάζεις τα μισά σου λεφτά είναι πολιτική προτεραιότητα. Η Ιταλία 11% για το Ταμείο Ανάκαμψης.

Άρα, και στις μεγάλες αλλαγές που χρειάζεται η υγεία και εδώ πάμε στην παράταση.

Τώρα τελειώνω με το εξής.

Όπως και στο νομοσχέδιο για τα κόκκινα δάνεια έτσι και εδώ με αυτό το νομοσχέδιο δείχνετε ότι δεν έχετε καταλάβει το πρόβλημα, ότι δεν είσαστε έτοιμοι να το αντιμετωπίσετε ή ότι είσαστε έτοιμοι και ξέρετε ότι αυτό που θα έχετε να αντιμετωπίσετε έχει κόστος και για αυτό παρατείνετε και έτσι όλο το νομοσχέδιο είναι αυτό το πράγμα. Μία παράταση μιας μετριότητας με την οποία μας έχετε μάθει ότι θα νομοθετείτε από δω και πέρα.

Αυτά, κύριε Πρόεδρε, τα υπόλοιπα στην Ολομέλεια.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Σας ευχαριστούμε.

Το λόγο έχει τώρα ο κ. Μεταξάς.

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ (Ειδικός Αγορητής της Κ.Ο. του «ΚΚΕ»**): Ευχαριστώ, κύριε Πρόεδρε.

Όπως είπαν και οι άλλοι Βουλευτές, το νομοσχέδιο που συζητάμε έχει την ιδιαιτερότητα ότι αφορά εκκρεμότητες και διατάξεις για όλα τα ζητήματα ως τελευταίο νομοσχέδιο της χρονιάς, οπότε δεν έχει και κάποιο συγκεκριμένο θεματικό άξονα για να τοποθετηθούμε και να αναπτύξουμε.

Βέβαια, αν και αφορά μια τεράστια γκάμα θεμάτων, ωστόσο υπάρχει μια γραμμή που ενώνει αυτά τα θέματα και αυτή η γραμμή είναι η στρατηγική σας αντίληψη για την ανάπτυξη, όπως επανέλαβε και σήμερα ο Εισηγητής της Νέας Δημοκρατίας. Μια γραμμή, μια αντίληψη στο δρόμο της οποίας συναντιέστε με τον ένα ή τον άλλο τρόπο και με το ΠΑΣΟΚ και με το ΣΥΡΙΖΑ, όπως φάνηκε εξάλλου και στη διάρκεια της συζήτησης για τον Προϋπολογισμό που είχαμε τις προηγούμενες ημέρες, ανεξάρτητα, βέβαια, από κάποιες διαφοροποιήσεις που όμως δεν αλλάζουν επί της ουσίας τον βασικό άξονα αυτού του κοινού σας δρόμου. Επαναλαμβάνουμε, ότι είναι ο δρόμος της στρατηγικής της Ευρωπαϊκής Ένωσης, της προώθησης της πράσινης, της ψηφιακής μετάβασης, η υλοποίηση των στόχων γενικότερα της Ευρωπαϊκής Ένωσης, των μεταμνημονιακών δεσμεύσεων, των προαπαιτούμενων για την εκταμίευση των πόρων του Ταμείου Ανάκαμψης, αυτά συζητάμε και στην Ολομέλεια σήμερα για το Ασφαλιστικό και άλλα πολλά που έρχονται και ανακοίνωσε και εχθές ο Πρωθυπουργός, νέα αντιλαϊκά βάρβαρα μέτρα.

Φυσικά οι κατευθύνσεις του ΟΟΣΑ, οι κατευθύνσεις του ΝΑΤΟ και το παρόν νομοσχέδιο έχει μπόλικα από αυτά, την πιάνετε όλη την γκάμα, ακριβώς επειδή όλα αυτά τα προχωρήσατε και το προηγούμενο διάστημα και φέτος με συγκεκριμένα νομοθετήματα και τώρα φέρνετε και αντίστοιχες διορθωτικές διατάξεις.

Κατά κύριο λόγο, όμως, τέτοιου είδους διορθώσεις και εκκρεμότητες περιλαμβάνει το παρόν νομοσχέδιο, πάνω σε αυτή την πολιτική, πάνω σ’ αυτή τη στρατηγική με ξεκάθαρο φυσικά για το ποιος θα «πληρώσει τη νύφη», ποιος θα πληρώσει αυτή την ανάπτυξή σας.

Βέβαια υπάρχουν και συγκεκριμένες διατάξεις, είπαμε και στις προηγούμενες συνεδριάσεις θα πούμε και στην Ολομέλεια, που προχωράτε με σαφές ταξικό αντιλαϊκό πρόσημο προωθώντας αυτή τη στρατηγική σε ορισμένα ζητήματα, ως αναπόσπαστο κομμάτι της γενικότερης πολιτικής σας.

Για παράδειγμα, την κατάργηση της κυριακάτικης αργίας, τις εργολαβίες στο δημόσιο, την ενίσχυση των συμπράξεων δημοσίου και ιδιωτικού τομέα, την απολιγνιτοποίηση, την εμπορευματοποίηση του πολιτισμού και την ιδιωτικοποίηση των μουσείων, ακόμα και του Πολεμικού Μουσείου που φέρνετε νέα διάταξη με πρόσχημα πως βάζετε τη διεύρυνση του Διοικητικού Συμβουλίου ή τις ρυθμίσεις που φέρνετε στο κεφάλαιο για την αντιμετώπιση του COVID19, με παρατάσεις διατάξεων που αντιστοιχούν σε μέτρα για την εμπορευματοποίηση των δημόσιων μονάδων υγείας, για την ενίσχυση της επιχειρηματικής τους λειτουργίας και ταυτόχρονα για την ενίσχυση των επιχειρηματιών στο χώρο της υγείας και του φαρμάκου. Ουσιαστικά με χρονικές παρατάσεις ρυθμίσεων της αντιλαϊκής πολιτικής στην υγεία, στην οποία ξαναλέω συγκλίνετε, και Νέα Δημοκρατία, και ΠΑΣΟΚ, και ΣΥΡΙΖΑ.

Βέβαια στο νομοσχέδιο «σκούπα» που συζητάμε μαζί με τις διατάξεις που σκοπό έχουν να ενισχύσουν τον αντιλαϊκό σας σχεδιασμό σε όλα τα επίπεδα, ταυτόχρονα βγαίνει και η βασική αδυναμία σας να δώσετε λύσεις σε υπαρκτά προβλήματα, που κατά τ’ άλλα θα μπορούσαν να λυθούν πολύ εύκολα, προβλήματα που αντιμετωπίζουν τμήματα των εργαζομένων του λαού, που κάτω από την πίεση κυρίως των αντιδράσεων τις περισσότερες φορές προσπαθείτε να κερδίσετε χρόνο, αλλού με συνεχόμενες παρατάσεις, αλλού με ψευτοδιορθώσεις.

Ομολογία της ανικανότητας σας να καλύψετε υπαρκτές επείγουσες ανάγκες, τα είπαν και οι φορείς, είναι χαρακτηριστικό αυτό που είπε η εκπρόσωπος του Συλλόγου των Ελλήνων Αρχαιολόγων, που κάλεσε τα κόμματα της Βουλής να καταψηφίσουν την παράταση γιατί έχουν απηυδήσει με τις παρατάσεις. Δηλαδή, προτιμούν να μην προχωρήσει κάτι, παρά να πάρουν μία ακόμα παράταση να τους έχετε για άλλο ένα χρόνο σε ομηρία.

Φυσικά δεν είναι δικό σας αποκλειστικό προνόμιο αυτή η ανικανότητα και οι προηγούμενοι, όσοι ήταν σε κυβερνητικές θέσεις, το ίδιο πρόβλημα είχαν, πάλι παρατάσεις φέρναμε. Είναι αποτέλεσμα της κοινής στρατηγικής που τα υποτάσσει όλα στην κερδοφορία, στην ανταγωνιστικότητα των επιχειρηματικών ομίλων, αλλά ταυτόχρονα είναι και ομολογία ότι διατηρείτε, κρατάτε ψηλά τη θέληση να προχωρήσετε σε κατάργηση δικαιωμάτων γι’ αυτό κάνετε και τις παρατάσεις, ότι καιροφυλακτείτε και ότι απαιτείτε από την άλλη μεριά να διαμορφωθούν καλύτερες προϋποθέσεις για αγώνες πιο μαζικούς, πιο αποφασιστικούς που να στοχεύουν καλύτερα στη ρίζα της πολιτικής σας. Αυτό ομολογείτε, ότι θα είναι θέμα πάλης του αγώνα στο δρόμο εκεί, εσείς θα τραβάτε το σκοινί προς τη μεριά της κερδοφορίας των επιχειρηματικών ομίλων και οι εργαζόμενοι θα τραβάνε προς την μεριά της κάλυψης στοιχειωδών λαϊκών αναγκών, μέχρις ότου φυσικά να τελειώσει αυτό το παιχνίδι με την αλλαγή τελείως της οικονομίας και της εξουσίας. Γιατί, ακόμη και οι διορθώσεις, ακόμα και οι παρατάσεις δείχνουν ότι έχετε επιλεκτική, επιλεκτικότατη νομοθέτηση.

Για παράδειγμα, φέρνετε με τεράστια ευκολία άρθρο για τη μη υποχρέωση ασφαλιστικής και φορολογικής ενημερότητας στα ιδιωτικοποιημένα ναυπηγεία Ελευσίνας.

Εκεί δεν έχει κουβέντα, τίποτα, για το δημοσιονομικό κόστος. Εκεί δεν μπλέκουν όλα αυτά στα δίχτυα της γραφειοκρατίας, στην αναρμοδιότητα κ.ο.κ. Αλλού τα θυμάστε αυτά. Βέβαια, άλλο η ONEX και η Attica Group και άλλο οι εργαζόμενοι, οι επαγγελματίες, οι αγρότες στο αστικό κράτος σας. Εκεί οι παρατάσεις και η μη υποχρέωση ασφαλιστικής και φορολογικής ενημερότητας τη βαφτίζεται «αναπτυξιακό εργαλείο». Αν όμως, ήταν κανένας επαγγελματίας, αν ήταν κανένας «φτωχοδιάβολους», όπως λέμε εμείς, θα τον λέγατε «φοροφυγάδα», θα τον λέγατε «κλέφτη και ότι ζει σε βάρος των άλλων». Η ONEX και η Attica Group, δεν ζουν σε βάρος των άλλων, είναι εθνικοί ευεργέτες.

Είπαμε και στις προηγούμενες συνεδριάσεις, θα τα πούμε και στην Ολομέλεια ότι και αυτό το νομοσχέδιο ως πολυθεαματικό που λύνει εκκρεμότητες προηγούμενων ρυθμίσεων, αντανακλά την αντιλαϊκή, ταξική βάρβαρη όψη της δικής σας αντίληψης για την ανάπτυξη. Τα σοβαρά αδιέξοδα της στρατηγικής όλων σας, με τα νομοθετήματα και της φετινής χρονιάς, τα οποία τα ψήφισαν και από το ΠΑΣΟΚ και από τον ενιαίο ΣΥΡΙΖΑ - όσα κομμάτια και αν έγιναν τα ψήφισαν - τα οποία φυσικά δεν διορθώνονται ούτε με 1.000 νομοσχέδια «σκούπα», ανατρέπονται στην πράξη. Θα έχουμε την ευκαιρία στην Ολομέλεια, να πούμε και πιο ολοκληρωμένα, συνολικά τη θέση μας και να επαναλάβουμε ζητήματα που αναφερθήκαμε, αλλά και σε άρθρα του συγκεκριμένου νομοσχεδίου.

Σας ευχαριστώ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε και εμείς, κύριε συνάδελφε.

Ο Ειδικός Αγορητής της Κ.Ο. «Ελληνική λύση – ΚΥΡΙΑΚΟΣ ΒΕΛΟΠΟΥΛΟΣ», κ. Στυλιανός Φωτόπουλος, είναι κάτω στην Ολομέλεια.

Το λόγο έχει ο κ. Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, καταρχήν, να αρχίσω αναφερόμενος σε άλλον έναν αστυνομικό της ΔΙΑΣ, ο οποίος έπεσε θύμα του καθήκοντος χθες τα ξημερώματα. Οποία έκπληξη, κυνηγώντας πάλι έναν Ρομά, τον οποίον, πλέον, η παραβατική συμπεριφορά έχει γίνει νόμος στη χώρα. Βλέπουμε ότι πληρώνουμε τους Ρομά, για να πηγαίνουν τα παιδιά τους σχολεία και δεν τα πηγαίνουν, τους δίνουμε επιδόματα. Βλέπουμε ότι δεν θέλουν να ενταχθούν στις κοινωνίες μας, με τον τρόπο που το κράτος πρέπει να λειτουργεί. Βλέπουμε να υπάρχει όλο και αυξανόμενη εγκληματικότητα, την οποία, ίσως συγχωρούν και τα δικαστήρια λόγω της ιδιαιτερότητας των ομάδων αυτών. Βλέπουμε στα δικαστήρια να πηγαίνουν κατά χιλιάδες οι Ρομά, κάθε μέρα, κάθε εβδομάδα, να δικάζονται και να αθωώνονται ή να αφήνονται ελεύθεροι. Βλέπουμε ότι στις περιπτώσεις που οι αστυνομικοί παρεμβαίνουν για να κάνουν το καθήκον τους, όχι μόνο σε αυτούς, αλλά και στους άλλους εγκληματίες που υπάρχουν, τελικά, τα θύματα είναι οι αστυνομικοί, είτε νεκροί, είτε κατηγορούμενοι για παράβαση καθήκοντος, είτε στις φυλακές, όπως συνέβη σε πλείστες άλλες περιπτώσεις.

Να δούμε, επιτέλους, πότε η πολιτεία θα καταλάβει, ότι έχουμε την Αστυνομία, η οποία έχει θρηνήσει τους περισσότερους νεκρούς σε καιρό ειρήνης στην Ευρώπη. Έχουμε μία Αστυνομία, την οποία επικαλούμαστε, είτε για να μας φυλάνε, είτε όταν συμβεί κάτι να έρθει και να μας σώσει, αλλά δεν θέλουμε να επεμβαίνει για να βοηθήσει το κοινωνικό σύνολο σε καταστάσεις παραβατικότητας.

Θέλω να δω πότε θα αποφασίσει η πολιτεία να επιβάλλει το ανθυγιεινό βαρύ και επικίνδυνο του επαγγέλματος; Αν δεν είναι επικίνδυνο και ανθυγιεινό μέσα στο χειμώνα να γυρνάνε πάνω σε μηχανές, επί 8 ώρες την ημέρα, να κυνηγάνε άγνωστους στόχους, οι οποίοι, δεν ξέρει, αν κανείς είναι οπλισμένος ή όχι, όταν τον σταματάνε; Έτσι, την έπαθαν και τα δύο παιδιά, ο Ευαγγελινέλης και ο Σκυλογιάννης στο Ρέντη, όταν κυνηγούσαν τους γεωργιανούς δολοφόνους και τους δολοφόνησαν επειδή τα παιδιά δεν αντέδρασαν με όπλα, όπως θα έπρεπε να κάνουν και όπως κάνει η Αστυνομία σε όλο τον κόσμο.

Αυτό, λοιπόν, είναι κάτι που μας θλίβει αφάνταστα και δυστυχώς, πρέπει να σταματήσει η υποκρισία αυτή. Θυμόμαστε την Αστυνομία, όταν την χρειαζόμαστε και όταν επεμβαίνει την κατακρίνουμε.

Φτάνοντας τώρα στο νομοσχέδιο αυτό, τα είπαμε και στις προηγούμενες συνεδριάσεις. Τα περισσότερα άρθρα αφορούν ρυθμίσεις διοικητικών ζητημάτων φορέων και οι νομοτεχνικές βελτιώσεις και οι τροποποιήσεις διατάξεων και σίγουρα επεκτάσεις συμβάσεων σε διάφορους φορείς. Όπως είπαμε και είδαμε, τα περισσότερα σχόλια στην διαβούλευση είχαν σχέση με τους συμβασιούχους που έχαναν τη δουλειά τους ή που ήθελαν να επεκταθεί η σύμβασή τους.

Είπαμε, λοιπόν, ότι πρέπει να δοθεί περισσότερος χρόνος στους συμβασιούχους και μάλιστα στη Διαβούλευση, ενώ ήταν μέχρι τον Ιούνιο το νομοσχέδιο, ήρθε μέχρι τον Δεκέμβριο του 2024 και ίσως θα πρέπει να γίνει πράξη το αίτημα της μονιμότητας, γιατί βλέπουμε ότι είναι ελλιπής στον τομέα της Υγείας, κατά 30.000 θέσεις εργασίας ή και παραπάνω και σίγουρα, η εμπειρία αποκτάται με τη μονιμότητα και όχι με κατά καιρούς συμβάσεις.

Υπάρχει το άρθρο 5, το οποίο αναφέραμε για τον αρμόδιο Υπουργό, για το Πρόγραμμα Δημοσίων Επενδύσεων, που υπάρχει αοριστία και ακόμα δεν ξεκαθάρισε, αν θα είναι ο Υπουργός Ανάπτυξης ο υπεύθυνος ή ο Υπουργός Εθνικής Οικονομίας και Οικονομικών, ποιος από τους δύο;

Στο άρθρο 19, αναφορικά με το σκοπό της Ελληνικής Αναπτυξιακής Τράπεζας, θέλουμε να μάθουμε τελικά, αν θα έχουν δικαίωμα ένταξης οι μικρομεσαίοι και οι ιδιώτες, όπως συμβαίνει σε όλο τον κόσμο, γιατί ανάπτυξη δεν χρειάζονται οι μεγάλες επιχειρήσεις, καλό είναι να τις βοηθάμε, αλλά έχουν τα μέσα, μπορούν να καταφύγουν σε δανεισμούς και σε ξένες χώρες, εδώ οι Έλληνες οι φουκαράδες όμως, αυτοί οι οποίοι θέλουν να κάνουν το πρώτο βήμα ή να επεκτείνουν την επιχείρησή τους, δεν έχουν τη δυνατότητα, εάν δεν έχουν διάφορα σημαντικά «collateral» για την τράπεζα, να πάρουν δάνεια ή να τους βοηθήσουν. Οι μικρές επιχειρήσεις πάντα ήταν η ραχοκοκαλιά της ελληνικής Οικονομίας και έχουμε καταντήσει τώρα, μικρές επιχειρήσεις να είναι μόνο καφέ, μπαρ και διάφορα μαγαζιά γύρω στην εστίαση ή φαρμακεία τώρα με τον covid. Τώρα με τον covid είδαμε να βγαίνουν φαρμακεία κάθε δέκα μέτρα, καταργήθηκε ακόμη και το κριτήριο της απόστασης μεταξύ φαρμακείων που ήταν κάποτε 500 μέτρα νομίζω και τώρα βλέπουμε κάθε 50 μέτρα. Έβλεπα προχθές στη Θεσσαλονίκη, στη Βασιλίσσης Όλγας, σε ένα δρόμο 100 μέτρων, είχε τέσσερα φαρμακεία.

Τα άρθρα 25 έως και 35, σχετικά με τις τροποποιήσεις στα διοικητικά ζητήματα του ν.4875/2021 με την ενεργειακή πολιτική, είπαμε και προχθές ότι δεν μας βρίσκουν σύμφωνους τα άρθρα από το 25 έως 35, γιατί έχουμε άλλη νοοτροπία και άλλη αντίληψη για την ενεργειακή πολιτική που εφαρμόζει η Κυβέρνηση. Είπαμε και για τη Δίκαιη Ανάπτυξη και για αυτή την ιστορία και τις θέσεις που θα δημιουργηθούν- τις 20 νέες θέσεις των 16 Π.Ε, και τα λιπαρά και των 2 θέσεων δικηγόρων με έμμισθη σχέση- που θα πρέπει να βγουν μέσα από ειδικούς διαγωνισμούς και όχι από αναθέσεις των αρμόδιων Υπουργών ή όποιων άλλων Οργάνων.

Στο άρθρο 39 πάλι στηλιτέψαμε τις αυξήσεις των γνωστών-αγνώστων, που είναι οι δικαστικοί λειτουργοί, στις παροχές τους- μπορεί να μην είναι στο βασικό μισθό, είναι στις έκτακτες αποζημιώσεις και παροχές- και οι οποίες αυξάνονται κατά 30% σε κάποιες περιπτώσεις και κατά 10% σε κάποιες άλλες περιπτώσεις.

Μένουμε ακόμα σε αυτό που είπαμε για την Ουκρανία, για να μάθουμε τελικά ως πότε θα στηρίζουμε αυτό τον prοxy-πόλεμο όπου συμμετέχουμε και εμείς, γιατί πολεμάμε διά αντιπροσώπων και εμείς, στέλνουμε τα χρήματά μας ή οπλικά συστήματα και είμαστε αυτή τη στιγμή πολεμιστές- εγώ αισθάνομαι έφεδρος, πολεμάω τους Ρώσους- και σίγουρα πρέπει να σταματήσει ο επεκτατισμός των Ρώσων, η Ευρώπη έχει υποφέρει κάποτε από τη Σοβιετική κυριαρχία, αλλά νομίζουμε, ότι πρέπει να σταματήσουμε και να στοχεύσουμε στην ειρήνη. Εμείς δεν παίρνουμε ούτε το μέρος της άκρατης ρωσοφιλίας που υπάρχει σε κάποιους στην Ελλάδα- σαν την αντίληψη που υπάρχει για το «ξανθό γένος» και τα λοιπά- αλλά ούτε και στην άλλη πλευρά και αν το πάρουμε ιστορικά, οι Ρώσοι συμμετείχαν σε πολλές καταστροφές του ελληνικού κράτους, αρχίζοντας από τη Μικρασιατική Καταστροφή, με τρόπους που μπορούμε να πούμε άλλη φορά.

Με αφορμή το άρθρο 45, είπαμε δεν μας βρίσκει αντιθέτως καθόλου η χρηματοδότηση του Μουσείου του Ολοκαυτώματος, που είπαμε στη Θεσσαλονίκη. Υπήρξε πραγματικά μια μεγάλη κοινότητα εκεί η οποία υπέφερε, αλλά δεν είναι καιρός πλέον να γίνει το ίδιο για τους Έλληνες, τους Αρμενίους, τους Ασσυρίους, τους Έλληνες του Πόντου, ένα μεγάλο μουσείο που το επιζητεί τόσο πολύ ο Ελληνισμός μας, ένα μεγαλοπρεπές μουσείο; Φτάσαμε να δημιουργεί μουσείο ποδοσφαιρική ομάδα και να γίνεται πόλος έλξης, όπως έκανε πρόσφατα η ΑΕΚ και να πηγαίνουν εκατοντάδες άτομα κάθε ημέρα, γι’ αυτό βλέπετε ότι υπάρχει τεράστια απαίτηση από τον κόσμο, να υπάρξει ένας τέτοιος πόλος και εμείς αγνοούμε τους νεκρούς μας.

Προσωπικά, κατάγομαι από τη Σμύρνη, από το ένα σκέλος και έχω μια ιδιαίτερη ευαισθησία σε αυτό και θα πίστευα ότι και το κράτος μας θυμάται την ιστορία του. Να πω, επίσης, ότι η ανάπτυξη γίνεται όχι μόνο ζητώντας να μας δώσουν χρήματα διάφοροι ευρωπαίοι ή το κράτος, αλλά να αποκτήσουμε και εμείς μία συνείδηση σαν πολίτες και να συμμετέχουμε όπου βλέπουμε αισχροκέρδεια ή οτιδήποτε άλλο, θετικά, με μια καταναλωτική αντίληψη, η οποία δεν υπάρχει στην Ελλάδα. Θα πω στα γρήγορα ότι το 1999, όταν ανέβηκε η τιμή του κρέατος, λόγω του περιορισμού των εξαγωγών των κρεάτων της Βραζιλίας, όταν έπιασε αφθώδης πυρετός τα κρέατα, ανέβηκε μισό ευρώ τότε, επειδή ήθελαν να βγάλουν τα κέρδη οι έμποροι. Τότε, δεν αγόρασε κανένας Βραζιλιάνος, σε σύνολο 180 εκατομμυρίων, κρέας για 15 μέρες και έπεσε και 1 δολάριο απ΄ ότι ήταν νωρίτερα. Αυτό θα πει αντίληψη πολίτη και αυτό θα πει μάχη και όχι μάχη στους δρόμους, να βγούμε να φωνάξουμε με ένα πανό και την άλλη μέρα να πάμε για ύπνο ή να πάμε να πιούμε ούζα, εδώ πιο κάτω.

Επίσης, θέλουμε να μάθουμε για την προέκταση της θητείας της ΔΕΑΒ. Κύριε Υπουργέ, τι καλό βρίσκεται ότι έχουν κάνει αυτοί, οι οποίοι ασχολούνται με την αθλητική βία, τι έχουν κάνει αυτά τα χρόνια και αν κάποιος τους έχει καλέσει να μας πουν ένα πόρισμα, το οποίο έχουν βγάλει σχετικά με την αθλητική βία. Θα έπρεπε να έχουν κληθεί εδώ στους φορείς, να μας κάνουν δύο προτάσεις. Αυτή η Επιτροπή η Διαρκής, για την καταπολέμηση της αθλητικής βίας, προτάσεις έχει; Είχε; Σας έχει δώσει ποτέ; Έφεραν αποτέλεσμα ποτέ; Γιατί παρατείνατε τη θητεία τους, την έμμισθη αυτή θητεία των εννέα ατόμων; Γιατί παρατείνεται και βέβαια, να μην αναφερθώ σε Υπουργούς, όπως μίλησε και ο κ. Γερουλάνος, οι οποίοι όταν ασχολήθηκαν έφυγαν εν μία νυκτί, γιατί δεν υπήρξε θέληση από αλλού, για να δοθεί τέλος σε όλα αυτά.

Στην παράγραφο 6, επίσης, του άρθρου 57, αν θυμάμαι καλά, υπήρχε μια αναφορά για τα ναυπηγεία Ελευσίνας, πολύ μικρή. Μία σειρά, η οποία λέει ότι παρατείνεται η απαίτηση για φορολογική ασφαλιστική ενημερότητα, μέχρι το τέλος του επόμενου έτους. Και ρωτάω εγώ, πραγματικά ρωτάω χωρίς να είναι κακόπιστη η ερώτηση, λειτουργούν έως τώρα χωρίς ασφαλιστική και φορολογική ενημερότητα, τα ναυπηγεία της Ελευσίνας, τα οποία ήρθε, υποτίθεται, ο φαινόμενος ως ιδιώτης ο κύριος Ξενόκωστας, που εγώ τον σέβομαι απόλυτα γιατί ξέρω και πώς ξεκίνησε από εδώ και πήρε και τα ναυπηγεία της Σύρου, δεν έχουν φορολογική και ασφαλιστική ενημερότητα; Υπάρχει άλλη εταιρεία, σήμερα, στην Ελλάδα, που λειτουργεί χωρίς φορολογική ασφαλιστική και αν γίνεται έτσι, αν μπορώ να ενταχθώ και εγώ κ. Υπουργέ, για μια περίοδο χάριτος. Έχω στο μυαλό μου να κάνω κάποιες επιχειρήσεις, οι οποίες αν μου δώσετε αυτή την απαλλαγή, είμαι σίγουρος θα κερδοφορήσουν. Και δεν το λέω ειρωνικά.

Επίσης, θα ήθελα να ξέρω -και επιμένω κάθε φορά που μιλάω και αναφέρομαι σε επενδύσεις αναφέρομαι στη ΛΑΡΚΟ- για ποιο λόγο έχει σηκώσει τα χέρια ψηλά το κράτος, από τον τεράστιο αυτό θησαυρό, ο οποίος λέγεται ΛΑΡΚΟ, ο οποίος παράγει το σιδηρονικέλιο, για το οποίο δεν έχει ασχοληθεί κανείς στην Ελλάδα. Απλά είπαμε ότι μας έβαλε μέσα 108 εκατομμύρια σε πέντε - δέκα χρόνια και δεν λέμε στον κόσμο τι παράγει η ΛΑΡΚΟ. Καταρχήν, έχουμε εν δυνάμει 240 εκατομμύρια εκμεταλλεύσιμου σιδηρονικελίου στην Ελλάδα, σε τρεις περιοχές. Και να σκεφτείτε ότι στο pic των εξαγωγών μας, εξήγαμε 20.000 τόνους. Φανταστείτε ότι μπορούμε να εξάγουμε και να παράγουμε σιδηρονικέλιο για εκατοντάδες χρόνια. Το σιδηρονικέλιο που φτιάχνει τον ανοξείδωτο χάλυβα, χρησιμοποιείται σε μεταφορές, ηλεκτρικά και ηλεκτρονικά είδη, εξαρτήματα, σε παραγωγή πετρελαίου, συμβάλλει στην καθαρή παραγωγή πετρελαίου, ενέργειας, στην κατεργασία των τροφίμων και ποτών, ιατρικό εξοπλισμό, εξοπλισμό μειωμένων εκπομπών έως και στα υβριδικά οχήματα. Για ποιο λόγο, λοιπόν, δεν αξιοποιούμε αυτό το θησαυρό της χώρας μας και θέλουμε να το πουλήσουμε έναντι 9 εκατομμυρίων ευρώ. Αν μπορείτε να μας πείτε, αν τελεσφόρησε και αυτή η δίκη, η παρέμβαση που ήταν να γίνει τώρα νομίζω 12 Δεκεμβρίου ή 15, για να τον αποκτήσει η ΤΕΡΝΑ.

Θα ενδιαφερόμουν και εγώ προσωπικά να ασχοληθώ από το πρωί μέχρι το βράδυ να αναλάβω τη ΛΑΡΚΟ και να σας βεβαιώσω ότι θα γίνει κερδοφόρα, κύριε Υπουργέ. Πάλι και αυτό δεν είναι ειρωνικό. Η ΛΑΡΚΟ είναι ο μεγάλος μας θησαυρός, η μεγάλη αγάπη που έχουμε για το ό,τι παράγει η πατρίδα μας.

Αυτά έχουμε να πούμε εν ολίγοις, τα υπόλοιπα τα είπα στις προηγούμενες συνεδριάσεις. Δεν θα αναφερθώ πάλι στην Αστυνομία και στα 30€ που δίνουμε. Θεωρώ ότι η θέση της Αστυνομίας είναι εκτός γηπέδων. Να ξέρετε εδώ όσοι δεν γνωρίζετε ότι οι ομάδες πληρώνουν για την αμοιβή των αστυνομικών, που είμαι σίγουρος, οι ίδιοι οι αστυνομικοί μας το έλεγαν τότε -ήταν 5, όταν ήμουν εγώ στον Άρη, είναι 8 τώρα- δεν τα απολαμβάνουν οι ίδιοι. Αυτά τα χρήματα μπορούν να τα δώσουν οι ΠΑΕ και θα είναι πολύ λιγότερα σε ιδιωτικές εταιρείες φύλαξης. Μάλιστα, οι περισσότερες ΠΑΕ έχουν ήδη ιδιωτικές. Ο Ολυμπιακός, ο Παναθηναϊκός έχουν δικές τους εταιρείες. Συμμετέχουν οι οπαδοί τους που γνωρίζουν και τον κόσμο και τον κατευνάζουν πιο εύκολα, γιατί ξέρετε ότι οι αστυνομικοί γίνονται και κόκκινο πανί στα γήπεδα και πολλές φορές οι συγκρούσεις δεν έχουν να κάνουμε με οπαδικό χαρακτήρα, έχουν να κάνουν με μίσος μερίδας ανεγκέφαλων προς την Αστυνομία. Πιστεύουμε ότι δεν θα έπρεπε να συζητείται πλέον το θέμα της παραμονής των αστυνομικών στα γήπεδα. Καλό είναι να μείνουν έστω και εκτός για την πρόληψη άλλων εγκλημάτων και να θεσπιστεί τρόπος του πώς θα μοιράζονται αυτά τα χρήματα που παρακρατούνται από τις ΠΑΕ που σε ένα ποσοστό ας πούμε ο Άρης Θεσσαλονίκης παίρνει 4-5 εκατομμύρια, είναι γύρω στα 300.000-350.000 το χρόνο υποτίθεται που αν τα έπαιρναν οι αστυνομικοί, θα ήταν πολύ καλά αμειβόμενοι. Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς ευχαριστούμε και το λόγο έχει τώρα Ειδικός Αγορητής της Νέας Αριστεράς, ο κύριος Ζεϊμπέκ Χουσεΐν για 8 λεπτά.

**ΖΕΪΜΠΕΚ ΧΟΥΣΕΪΝ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Ευχαριστώ, κύριε Πρόεδρε.

Κυρίες και κύριοι συνάδελφοι, θέλω να εκφράσω τα θερμά μου συλλυπητήρια στους οικείους του αστυνομικού που έχασε τη ζωή του και στο Σώμα της Ελληνικής Αστυνομίας.

Επιτρέψτε μου να ξεκινήσω την τοποθέτησή μου με ένα περιστατικό που νομίζω δεν τιμά τον χώρο στον οποίο βρισκόμαστε και απέχει κατά πολύ από τις αρχές της δημοκρατίας, που υποτίθεται ότι όλοι μας υπηρετούμε. Χθες, την ημέρα ψήφισης του Προϋπολογισμού, ο Αρχηγός των Σπαρτιατών πραγματοποίησε ένα ακροδεξιό παραλήρημα και προσβολή νεκρού. Η τοποθέτησή του θύμισε σε όλους μας τις εποχές όπου η Χρυσή Αυγή έκανε την προπαγάνδα της μέσα στο Κοινοβούλιο και έγινε ολοφάνερη η κατεύθυνση του κόμματος των Σπαρτιατών για την οποία από την πρώτη στιγμή είχαμε προειδοποιήσει. Πέρα όμως από το ακροδεξιό παραλήρημα, είναι τρομερά ανησυχητικό και πολύ προσβλητικό για την ίδια τη δημοκρατία μας το γεγονός ότι δεν υπήρξε καμία αντίδραση από τους παρευρισκόμενους, αλλά ούτε και από το Προεδρείο. Πρέπει να γίνει σαφές από τις δυνάμεις του δημοκρατικού τόξου ότι τέτοιες απόψεις δεν πρέπει να γίνονται ανεκτές και βέβαια ούτε να προωθούνται μέσα στο Κοινοβούλιο. Σε κάθε περίπτωση, εμείς είμαστε εδώ για να αποτρέψουμε αυτό το πράγμα.

Επί του νομοσχεδίου τώρα. Για ακόμη μία χρονιά γινόμαστε στο ίδιο έργο θεατές. Η κυβέρνηση της Νέας Δημοκρατίας έρχεται λίγες μέρες πριν τις γιορτές με ένα ακόμα νομοσχέδιο σκούπα. Ξέρετε, ο όρος «σκούπα» είναι πολύ πετυχημένος για να περιγράψει αυτή την τακτική της Κυβέρνησης που έρχεται να σαρώσει ό,τι βρει στο διάβα της λίγο πριν τη νέα χρόνια. Ένα νομοσχέδιο με 98 άρθρα που αφορά 14 διαφορετικά υπουργεία, είναι αρκετό για να αποδείξει την καταστρατήγηση του ίδιου του Συντάγματος, των επιταγών της καλής νομοθέτησης και φυσικά να αναδείξει την ανεπάρκεια του πολυδιαφημισμένου επιτελικού κράτους. Κατ’ αρχάς να πω ότι προφανώς πρόκειται για ένα νομοσχέδιο το οποίο περιέχει άσχετες διατάξεις μεταξύ τους, κάποιες από τις οποίες είναι και ευεργετικές για τους εργαζομένους και κάποιες εξυπηρετούν συμφέροντα των φίλων της Κυβέρνησης. Το σίγουρο είναι ότι στο νομοσχέδιο δεν βλέπουμε κάποια συγκεκριμένη στόχευση.

Συγκεκριμένα, τροποποιήσεις και ξανά τροποποιήσεις στην ειδική Υπηρεσία Δίκαιης Ανάπτυξης Μετάβασης. Είναι ενδεικτικό ότι είναι η τέταρτη τροποποίηση στο άρθρο για τη στελέχωση της υπηρεσίας και αυτό αποτελεί χαρακτηριστικό του επιτελικού μπάχαλου που επικρατεί στην απολιγνιτοποίηση. Η κριτική που είχαμε ασκήσει κατά τη συζήτηση και ψήφιση του νόμο 4872/2021, επιβεβαιώνεται.

Το απόλυτα συγκεντρωτικό μοντέλο διακυβέρνησης της απολιγνιτοποίησης που συστήθηκε στην Αθήνα χωρίς κανένα σχεδιασμό και ενάντια στις συστάσεις της Εργαλειοθήκης της Ευρωπαϊκής Επιτροπής και τον Οδικό Χάρτη της Παγκόσμιας Τράπεζας, με τη μετάβαση της Δυτικής Μακεδονίας, δεν λειτουργεί.

Αρμοδιότητες προστίθενται και καταργούνται, όπως καταργούν και υπηρεσίες πρόσληψης και απόσπασης προσωπικού, σε κεντρικές υπηρεσίες, εκτός της ΕΥΔΑΜ που θα έτρεχαν τα έργα δίκαιης αναπτυξιακής μετάβασης, καταργούνται.

Βεβαίως, δεν λείπουν και οι «φωτογραφικές» διατάξεις, για διεύρυνση των ειδικοτήτων, για τις προσλήψεις της ΕΥΔΑΜ, προκειμένου να καλύψουν κομματικούς φίλους που δεν πληρούσαν τις προϋποθέσεις πρόσληψης.

Και όλα αυτά συμβαίνουν όταν η ΕΥΔΑΜ αποτελεί ενταγμένο έργο στο Αναπτυξιακό Πρόγραμμα Συμβάσεων Στρατηγικής Σημασίας στο ΤΑΙΠΕΔ.

Στο πλαίσιο του φιάσκου της Κυβέρνησης, στην απολιγνιτοποίηση που αντικατέστησε τον λιγνίτη, με άλλο ορυκτό καύσιμο, το φυσικό αέριο, αντί για Ανανεώσιμες Πηγές Ενέργειας, με την αθέτηση των υποσχέσεών της, αναφορικά με την επαναπόδοση των εδαφών, στις τοπικές κοινωνίες και τον πρωτογενή τομέα, έρχεται να προστεθεί και το φιάσκο με το «Μητρώο Διακυβέρνησης».

Στο σύνολό τους, οι διατάξεις των άρθρων 25 έως 35, δίνουν ακριβώς αυτή την αίσθηση του επιτελικού «μπάχαλου».

Στα άρθρα 36 έως 51 που αφορούν κυρίως θέματα διαδικασίας, συμπληρωματικές διατάξεις, σε πρόσφατα ψηφισθέντα νομοσχέδια και «τακτοποίησης», για λόγους νομιμότητας. Ωστόσο, δεν έχουν γίνει οι απαραίτητες από τη Διοίκηση ενέργειες, όπως για παράδειγμα, η έκδοση των αποφάσεων για τα βαρέα και ανθυγιεινά, με αποτέλεσμα οι εργαζόμενοι που τα λαμβάνουν να υφίστανται τον κίνδυνο να τους αναζητούν τα ποσά ως αχρεωστήτως καταβληθέντα, για να απαιτείται κάθε τέλος του έτους νομοθετική ρύθμιση.

Στα άρθρα 59 ως 65 προβλέπονται παρατάσεις, για διάφορα ζητήματα, σε προθεσμίες που λήγουν, κατά κύριο λόγο, από 31/12 του 2023. Οι παρατάσεις διαφέρουν από θέμα σε θέμα. Σε κάθε περίπτωση, όμως, το ζητούμενο είναι κάποια στιγμή να παραχθεί έργο από πλευράς Κυβέρνησης έτσι ώστε να μην είναι πλέον αναγκαία η χορήγηση παρατάσεων.

Θα σταθώ στο άρθρο 61 και την παράταση μέχρι 30/04/2024, στην εκτέλεση συγκοινωνιακού έργου, σε αστικά, ημιαστικά, υπεραστικά, τουριστικά λεωφορεία και ταξί που έχουν συμπληρώσει το όριο ηλικίας, για απόσυρση. Είναι γεγονός ότι ο στόλος σε ταξί και λεωφορεία είναι γερασμένος. Το πρόβλημα είναι, όμως, ότι η Κυβέρνηση δεν έχει παρουσιάσει ένα ολοκληρωμένο σχέδιο, για τις μεταφορές, με τα κατάλληλα κίνητρα προς τους ιδιοκτήτες, παρά μόνο προβαίνει σε αποσπασματικές κινήσεις, για να μπορέσει, παραδείγματος χάριν, να βάλει περισσότερα λεωφορεία στο δρόμο.

Μικρή αναφορά και στο άρθρο 65, ειδικότερα στην παράταση που δίδεται έως 30/06/2024, στην αναστολή έκδοσης οικοδομικών αδειών, στις περιοχές εκτός σχεδίου πόλεως και εκτός οικισμού, στη Μύκονο. Η συγκεκριμένη αναστολή έκδοσης οικοδομικών αδειών θα έπρεπε να έχει λήξει ήδη από το 2019, όταν ξεκίνησε το Ειδικό Πολεοδομικό Σχέδιο Μυκόνου, το οποίο αποτελούσε προτεραιότητα και θα τελείωνε μάλιστα σε ένα χρόνο, ως «επείγον», λόγω των αυθαιρέτων και της τουριστικής ανάπτυξης. Αντ’ αυτού, όμως, η προθεσμία αναστολής παρατείνεται για άλλο ένα εξάμηνο.

Τέλος και η τροποποίηση σχετικά με τον «Εθνικό Οργανισμό Διεύρυνσης Αεροπορικών και Σιδηροδρομικών Ατυχημάτων και Ασφάλειας Μεταφορών», δεν αλλάζει το γεγονός ότι έχει περάσει ένας χρόνος από τη σύσταση του Οργανισμού χωρίς να έχει γίνει απολύτως τίποτα. Ήδη από τότε είχαμε εκφράσει τον έντονο προβληματισμό μας, σχετικά με ζητήματα ανεξαρτησίας πόρων και μονιμότητας του Φορέα. Δυστυχώς, οι ανησυχίες μας επιβεβαιώθηκαν με το τραγικό σιδηροδρομικό δυστύχημα στα Τέμπη, το οποίο βρήκε τον Οργανισμό ανενεργό, ενώ και στον Προϋπολογισμό του 2024 είναι εμφανές ότι η Κυβέρνηση δεν επενδύει στους φορείς που σχετίζονται με τη ρύθμιση των σιδηροδρομικών θεμάτων και τα θέματα της ασφάλειας.

Για τα λοιπά και στην στάση μας, επί της αρχής, κύριε Πρόεδρε, επιφυλασσόμαστε για την Ολομέλεια.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε, κύριε συνάδελφε και για την τήρηση του χρόνου.

Τον λόγο έχει ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”»), κ. Ανδρέας Βορύλλας.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”»):** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι. Από την ανάγνωση των άρθρων του νομοσχεδίου προκύπτει ότι τα επιμέρους ζητήματα είναι χρονίζοντα, αντιμετωπίζονται περιπτωσιακά και έχουν προστεθεί πολλές εμβόλιμες διατάξεις, για θέματα που δεν έχουν καμία σχέση μεταξύ τους. Το μόνο κοινό σημείο είναι η φράση «παράταση».

Για το άρθρο 85 «Παράταση της θητείας της Διαρκούς Επιτροπής για την Αντιμετώπιση της Βίας». Κατ’ αρχήν η «ΝΙΚΗ» θα ήθελε να εκφράσει την αμέριστη στήριξη στον άτυχο αστυνομικό που τραυματίστηκε σοβαρά, στα πρόσφατα επεισόδια αθλητικής βίας στου Ρέντη και να ευχηθεί την ταχεία ανάρρωσή του.

Εκφράζουμε τη βαθιά μας οδύνη για το θάνατο του αστυνομικού σήμερα το πρωί. Η βία έχει ρίξει το μαύρο πέπλο της και έχει σκεπάσει την ελληνική κοινωνία. Η τυφλή αυτή βία τείνει να γίνει κανόνας και όχι λυπηρή εξαίρεση και στον αθλητισμό, δηλητηριάζοντας το κάθε υγιές κομμάτι της κοινωνίας και ειδικά τους νέους. Πρέπει όλοι να αναρωτηθούμε, κυρίες και κύριοι, γιατί συμβαίνει αυτό. Ποια είναι τα πραγματικά αίτια που οι νέοι θέλουν να σκοτώσουν νέους, που στρέφουν το μαχαίρι τους, τις γροθιές τους, δολοφονικές φωτοβολίδες, απέναντι σε κάποιον με διαφορετικό χρώμα φανέλας, απέναντι σε κάποιον με στολή. Δυστυχώς η παράταση της θητείας της Διαρκούς Επιτροπής για την αντιμετώπιση της βίας από μόνη της δεν είναι αρκετή για να δώσει λύσεις, καθώς και το πρόβλημα είναι βαθύτερο και έχει απλώσει τις ρίζες του σε όλη την ελληνική κοινωνία.

Τα περιστατικά αθλητικής βίας διαδέχονται, κυριολεκτικά, το ένα μετά το άλλο, ενώ σε λιγότερο από ένα χρόνο έχουμε δύο δολοφονίες και έναν βαριά τραυματισμένο αστυνομικό από ναυτική φωτοβολίδα. Και αυτά είναι τα αιματηρά και πιο σοβαρά τραγικά περιστατικά. Συμβάντα οπαδικής βίας καταγράφονται συνεχώς σε κάθε γωνιά της πατρίδας μας και ιδιαίτερα στα αστικά κέντρα. Άλλα βλέπουν το φως της δημοσιότητας και άλλα όχι. Καλούμε την κυβέρνηση να λάβει σοβαρά μέτρα κατά της βίας στους αθλητικούς χώρους άμεσα, για να μη θρηνήσουμε και άλλα θύματα, αλλά και να διαβάσει σωστά όλα αυτά τα περιστατικά. Το βέβαιο είναι πως απαιτείται πολιτική βούληση και άμεσες ενέργειες για να αντιμετωπιστεί αποτελεσματικά η αθλητική βία, αλλά και οι πολιτικές λιτότητας όλων αυτών των χρόνων που έφεραν τα συνήθη αποτελέσματα, φτώχεια, ανέχεια και κοινωνικό αυτοματισμό.

Η ΝΙΚΗ προτείνει να μη βλέπουμε το θέμα μεμονωμένα μόνο στον αθλητισμό, αλλά να δούμε τι οδηγεί τους νέους και τις νέες σε δολοφονικές επιθέσεις. Μήπως είναι η ζωή τους που έγινε ανυπόφορη και ήδη γίνονται θύματα επιτηδείων και επαγγελματιών που έχουν αναγάγει την αθλητική βία σε επάγγελμα και βιοποριστικό μέσο; Μήπως η εικόνα των φτωχοποιημένων και περιθωριοποιημένων γονιών είναι το λίπασμα που θεριεύει το δέντρο της οπαδικής βίας; Αυτά, αγαπητοί συνάδελφοι, είναι ερωτήματα που πρέπει να απαντήσουμε πρώτα εμείς οι βουλευτές του Ελληνικού Κοινοβουλίου. Είναι ερωτήματα που πρέπει, κοιτώντας ο καθένας μας στον καθρέφτη του, να ρωτήσει τον εαυτό του πρώτα αν ο ίδιος έκανε ότι περνά από το χέρι του για να μη δώσει πρόσφορο έδαφος στο σπόρο της βίας να βλαστήσει στα παιδιά μας.

Να ξέρετε, αγαπητές και αγαπητοί συνάδελφοι, ο τρόπος που μιλάμε εδώ από το βήμα της Βουλής, ο τρόπος που τσακωνόμαστε στα δημοσιογραφικά «παράθυρα», ο τρόπος που οδηγούμε, ο τρόπος που μιλάμε στα παιδιά μας, ο τρόπος που συμπεριφερόμαστε στους ηλικιωμένους, ο τρόπος που προστατεύουμε τους αδύναμους, όλοι αυτοί οι τρόποι αφήνουν το αποτύπωμά τους και γονιμοποιούν το έδαφος για να γεμίσει με τα ζιζάνια της βίας. Ένα πρόσφορο, υγιές και πλούσιο σε συστατικά χωράφι είναι η ζωή μας που πρέπει να το φροντίζουμε καθημερινά για να καρποφορεί. Το κάνουμε, κυρίες και κύριοι, εμείς αυτό; Είναι μια μεγάλη κουβέντα που πρέπει όλοι να κάνουμε για το τι κόσμο παραδίδουμε στα παιδιά μας, αλλά και τι παιδιά παραδίδουμε στον κόσμο.

Τώρα, η ΝΙΚΗ, αναφορικά με την αντιμετώπιση συγκεκριμένα της οπαδικής βίας, προτείνει την είσοδο στα γήπεδα μόνο με ταυτοποίηση. Την ουσιαστική λειτουργία συστημάτων εποπτείας με κάμερες υψηλής ευκρίνειας. Να υπάρξει η υποχρεωτική αρίθμηση θέσεων και απαγόρευση μεταβίβασης τους. Να προβλεφθεί, νομοθετικά, η δυνατότητα να περάσει η ευθύνη για τον έλεγχο των γηπέδων στις ανώνυμες αθλητικές εταιρείες που τα χρησιμοποιούν. Ισόβια απαγόρευση εισόδου στα γήπεδα όσων έχουν καταδικαστεί για επεισόδια αθλητικής βίας. Οι ποινές για επεισόδια αθλητικής βίας να μην έχουν ανασταλτικό χαρακτήρα. Οι καταδικασμένοι να οδηγούνται στη φυλακή για έκτιση των ποινών τους.

Δεν θα πρέπει να ξεχνάμε τους εργαζόμενους σε αθλητικές εγκαταστάσεις και τα παρεμφερή επαγγέλματα. Θα πρέπει σε περίπτωση τιμωρίας αθλητικού συλλόγου αυτός να είναι υπόχρεος στην καταβολή των μισθών τους και αποζημιώσεων τους. Η ΝΙΚΗ θα καταψηφίσει το εν λόγω άρθρο 85, αναμένοντας σοβαρά μέτρα για την αντιμετώπιση της βίας σε αθλητικούς αγώνες.

Με το άρθρο 27 επαναπροσδιορίζεται η διαχειριστική αρχή προγράμματος δίκαιης αναπτυξιακής μετάβασης ΕΣΠΑ – ΔΑΜ, ενώ η διεύθυνση στρατηγικού σχεδιασμού και συντονισμού χρηματοδότησης, με το άρθρο 28, δύναται να συνδράμει στη διαμόρφωση, παρακολούθηση, αναθεώρηση των πολιτικών ΔΑΜ, καθώς και στην υποστήριξη των φορέων που εμπλέκονται στην υλοποίηση επενδύσεων έργων και αναπτυξιακών σχεδίων ΔΑΜ, σε σχέση με την εφαρμογή του ευρωπαϊκού μηχανισμού δίκαιης μετάβασης.

Με το «δύναται», που αναφέρει η διάταξη, δεν γίνεται σαφής ανάθεση καθηκόντων, αλλά περιγράφεται μόνο μία ευρύτατη διακριτική ευχέρεια της υπηρεσίας, η οποία, όμως, όπως φαίνεται, συμπίπτει και με δέσμιες αρμοδιότητες, που στη συνέχεια τις ανατίθεται και έτσι αυξάνεται η αυθαιρεσία των διαφόρων διοικητικών παραγόντων, αν μπορούν να συνδράμουν όποτε θέλουν. Για τους παραπάνω λόγους, η ΝΙΚΗ θα καταψηφίσει τα άρθρα 27 και 28.

Με το άρθρο 52, σχετικά με τις αποφάσεις ολοκλήρωσης και πιστοποίησης της έναρξης παραγωγικής λειτουργίας σχεδίων του νόμου 3299 του 2004, το συγκεκριμένο άρθρο εκθέτει το Υπουργείο Ανάπτυξης, γιατί συνεχίζεται το ιστορικό αλλεπάλληλων παρατάσεων ενός αναπτυξιακού νόμου που μετράει 19 χρόνια ύπαρξης. Αυτή είναι η 8η παράταση.

Με το άρθρο 53, ορίζεται παράταση προθεσμιών ολοκλήρωσης επενδυτικών σχεδίων του νόμου 3908 του 2011. Θεωρούμε, ότι οι παραγωγικές επενδύσεις παλαιών επενδυτικών νόμων, όπως του 2004 και του 2011, που δεν ολοκληρώθηκαν σε εύλογο χρονικό διάστημα, πιθανόν παρουσιάζουν προβλήματα. Ως παρατάσεις να δοθούν, πιθανόν δεν θα ολοκληρωθούν ποτέ, ή αν ολοκληρωθούν, δεν θα λειτουργήσουν όπως σχεδιάστηκαν αρχικά. Οπότε, ζημιωμένο θα είναι τελικά το ελληνικό δημόσιο. Για τους παραπάνω λόγους, η ΝΙΚΗ θα καταψηφίσει τα άρθρα 53 και 54.

Τέλος, θα ήθελα να ζητήσω από τον Υπουργό Υγείας, να δείξει με συγκεκριμένες ενέργειές του, ότι το ΕΣΥ θα υποστηριχθεί άμεσα με τη σημαντική βελτίωση των ισχνών απολαβών των λειτουργών και τη πρόσληψη ικανού αριθμού νέων μόνιμων ιατρών και νοσηλευτών, προκειμένου να βελτιωθεί ταχύτατα η υπάρχουσα εικόνα κατάρρευσης του ΕΣΥ. Η αύξηση 20% που ανήγγειλε ο Πρωθυπουργός μας για τις εφημερίες, δε διορθώνει το πρόβλημα. Ένας γιατρός σπουδάζει έως τα 28 για να πάρει μια απολαβή 1.500 με 1.700 ευρώ. Θα πρέπει να δούμε πολύ σοβαρά αυτό το θέμα.

Σας ευχαριστώ πάρα πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Γεροβασίλη Όλγα, Γιαννούλης Χρήστος, Παναγιωτόπουλος Ανδρέας, Κόκκαλης Βασίλειος, Κοντοτόλη Μαρίνα, Μάλαμα Κυριακή, Μαμουλάκης Χαράλαμπος (Χάρης), Παππάς Νικόλαος, Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Κτενά Αφροδίτη, Μανωλάκου Διαμάντω, Συντυχάκης Εμμανουήλ, Μεταξάς Βασίλειος, Βιλιάρδος Βασίλειος, Φωτόπουλος Στυλιανός, Κόντης Ιωάννης, Χαλκιάς Αθανάσιος, Ζεϊμπέκ Χουσείν, Τσακαλώτος Ευκλείδης, Βορύλλας Ανδρέας, Νατσιός Δημήτριος, Καζαμίας Αλέξανδρος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ):** Ευχαριστώ, κύριε Πρόεδρε. Κυρίες και κύριοι βουλευτές, θα ήθελα να σας υπενθυμίσω, ότι στην τρίτη κατ’ άρθρο συνεδρίαση της Επιτροπής, λόγω του μεγάλου αριθμού, αλλά κυρίως του ετερόκλητου χαρακτήρα των άρθρων αυτού του νομοσχεδίου, εστίασα την ομιλία μου στα τέσσερα πρώτα κεφάλαια, δηλαδή, τα άρθρα 1 μέχρι 65 και επιφυλάχθηκα να συζητήσω στην παρούσα συνεδρίαση τα εναπομείναντα 33 άρθρα, δηλαδή, εκείνα από το 66 ως το 98, που αφορούν τα κεφάλαια 5 έως 11. Όπως και τη προηγούμενη φορά, θα περιοριστώ και τώρα σε εκείνα τα άρθρα, τα οποία κρίνουμε, ότι χρειάζονται διευκρινίσεις, καθώς και εκείνα στα οποία ασκούμε κριτική. Θα κλείσω, τέλος, με μια γενικότερη σειρά παρατηρήσεων, για το περιεχόμενο του νομοσχεδίου στο σύνολό του.

Σχετικά με το μέρος 5, που έχει τίτλο ρυθμίσεις για την αντιμετώπιση της πανδημίας του κορονοϊού και ενίσχυση της κοινωνικής συνοχής και καλύπτει 9 άρθρα, τα περισσότερα εξ αυτών, το 68, 69, 70, 71, και 74, είναι παρατάσεις συμβάσεων ιατρικού, νοσηλευτικού, επικουρικού και ιδιωτικού προσωπικού στα νοσοκομεία και καθαρισμού στο Πανεπιστήμιο Πατρών. Το ίδιο ισχύει και για άλλα άρθρα, εκτός του κεφαλαίου αυτού, όπως για παράδειγμα το άρθρο 83, για παρατάσεις συμβάσεων καθαριστριών στην Αστυνομία. Καταρχήν, από τον περασμένο Μάιο, δεν υπάρχει πανδημία του κορονοϊού σύμφωνα με το Διεθνή Οργανισμό Υγείας. Συνεπώς, θα μπορούσατε να αφαιρέσετε τον όρο πανδημία και να αρκεστείτε στο γεγονός, ότι αυτές είναι ρυθμίσεις για την αντιμετώπιση του κορονοϊού ή της επιδημίας του κορονοϊού.

Επίσης, εδώ, θα ήθελα να απαντήσω πιο ολοκληρωμένα, σε μια κριτική που μου απηύθυνε και μένα ο Αναπληρωτής Υπουργός στο τέλος της τρίτης συνεδρίασης, θα μπορούσαμε να αντιμετωπίσουμε και το θέμα των παρατάσεων διαφορετικά. Είχε πει τότε ο κ. Αναπληρωτής Υπουργός και παραφράζω τα λόγια του, γιατί διαμαρτύρεται η Πλεύση Ελευθερίας για τις παρατάσεις, δεν θα τις ψηφίσετε μου είχατε πει, αν θυμάστε; Και απάντησα τότε λακωνικά, σας είπα, ότι κάποιες από τις παρατάσεις, ναι, μπορεί να τις ψηφίσουμε, αλλά το πρόβλημά μας δεν είναι με τις ίδιες τις παρατάσεις, αλλά με τη λογική των παρατάσεων. Και εδώ, θα ήθελα να απαντήσω λίγο πιο ολοκληρωμένα. Δηλαδή, το ζήτημα με τις παρατάσεις δεν είναι αν θα τις ψηφίσουμε ή όχι με το μαχαίρι στο λαιμό, βεβαίως, δεδομένων των τεράστιων ελλείψεων προσωπικού στο ΕΣΥ και της έξαρσης του κορονοϊού, είμαστε θετικά διακείμενοι προς πολλές παρατάσεις, το πρόβλημα, όμως, είναι, ότι κάποιες είναι πάρα πολύ σύντομες, μόνο για δύο μήνες, ενώ κάποιες άλλες είναι για ένα χρόνο. Δεν είναι σαφές γιατί υπάρχει αυτή η αναντιστοιχία πάντα.

Δύο μήνες ενώ κάποιες άλλες είναι για ένα χρόνο δεν είναι σαφές γιατί υπάρχει αυτή η αναντιστοιχία πάντα.

Αν υποθέσουμε, ότι οι συμβάσεις ορισμένου χρόνου είναι η λύση, δηλαδή. Αυτό είναι ένα ζήτημα. Θα είχε νόημα να ήταν όλες, παραδείγματος χάρη τετράμηνες ή εξάμηνες, ώστε να καλύψουν τη χειμερινή έξαρση του κορονοϊού. Αυτό είναι ένα ερώτημα, για το οποίο θα ήθελα και μία απάντηση. Από την άλλη γενική μας άποψη την οποία λίγο πιο εκτεταμένα, στο θέμα των συμβάσεων ορισμένου χρόνου είναι αυτές να μην χρησιμοποιούνται αν πρόκειται για υπηρεσίες που έχουν μόνιμα κενά. Παραδείγματος χάρη, το άρθρο 74 για τις καθαρίστριες του πανεπιστημίου Πατρών, απ’ ότι φαίνεται αφορά ελλείψεις που είναι μόνιμες. Γιατί δεν μπορείτε να τις μονιμοποιήσετε; Τι νόημα επίσης έχει, να τις έχετε σε διαρκή αγωνία με τρίμηνες παρατάσεις κάθε τόσο; Αυτό το θεωρούμε και απάνθρωπο και εξευτελιστικό, για τους ανθρώπους αυτούς.

Έχουμε όμως με το θέμα των παρατάσεων μια επιπλέον ένσταση. Γιατί θα πρέπει η Βουλή να ψηφίζει νόμο και ο Υπουργός να υπογράφει τέτοιες απλές διοικητικές αποφάσεις, που σε πολλές περιπτώσεις προηγμένων χωρών, λαμβάνονται τοπικά από τη διοίκηση των πανεπιστημίων και των νοσοκομείων; Αν θέλετε έναν πραγματικό εκσυγχρονισμό, σας συστήνουμε να αποκεντρώσετε αυτές τις απλές αποφάσεις για να αποσυμφορήσετε το υδροκέφαλο ελληνικό δημόσιο.

Περνάω τώρα σε κάποια άλλα μεμονωμένα άρθρα. Για παράδειγμα, στο έκτο μέρος έχουμε τέσσερα άρθρα που αφορούν το Υπουργείο Πολιτισμού. Στη διάρκεια της ακρόασης φορέων έγινε ειδική μνεία από την εκπρόσωπο για το μητρώο προσωπικού αρχαιολογικών εργασιών και αυτό όπως βλέπουμε με το συγκεκριμένο άρθρο, λέει ότι παρατείνεται πάλι αυτό το μητρώο το οποίο συστάθηκε για πρώτη φορά με το νόμο του 2018, δηλαδή είμαστε πέντε χρόνια μετά τη σύστασή του και προτείνεται με το νομοσχέδιο να παραταθεί για άλλους έξι μήνες. Στην ακρόαση φορέων, η εκπρόσωπος ζήτησε να μην παραταθεί. Δεν κατάλαβα ακριβώς τι σημαίνει αυτό. Σε κάθε περίπτωση φαίνεται πως αυτό το μητρώο έχει έναν πολύ χρήσιμο ρόλο και δεν μπορώ να καταλάβω, γιατί δεν γίνεται μια ρύθμιση ούτως ώστε να θεσμοθετηθεί ως ένα μόνιμο μητρώο στο Υπουργείο Πολιτισμού. Η παράτασή του είναι κάτι, το οποίο δεν μπορούμε να αντιληφθούμε. Δεν θα έρθουμε δηλαδή σε έξι μήνες ξανά εδώ να συζητήσουμε την περαιτέρω παράταση του;

Επίσης, έχουμε κάποια θέματα ανάλογης εμβέλειας όσον αφορά το έβδομο μέρος, που σχετίζεται με τις διατάξεις του Υπουργείου Πολιτικής Προστασίας. Αυτά είναι τα άρθρα 79 – 85. Δεν θα αναφερθώ σε όλα, αλλά θα εστιάσω σε δύο άρθρα. Το άρθρο 79 για παράδειγμα, το οποίο λέει ότι αυξάνεται ο αριθμός των μελών του διοικητικού συμβουλίου του πολεμικού μουσείου από 7 ως 9. Πήγαμε στην αιτιολογική έκθεση να καταλάβουμε γιατί γίνεται αυτό. Η αιτιολογική έκθεση, είναι τρομερά αδιαφανής. Εδώ κάτι λέει ότι με αυτόν τον τρόπο εξασφαλίζεται η πολυφωνία - ως και 7 δεν έχουμε πολυφωνία, αλλά με 9 έχουμε πολυφωνία – και αναγνωρίζεται έμπρακτα η προσφορά των δωρητών στις ένοπλες δυνάμεις. Αυτό τώρα δείχνει, ότι έχουμε δύο δωρητές κατά νου και ότι πάνε να διοριστούν με αυτόν τον τρόπο. Το πρώτο θέμα εδώ έχει να κάνει με το ότι η αιτιολογική έκθεση θα πρέπει να είναι λίγο πιο συγκεκριμένη και να μη φοβάται να πει τα πράγματα με το όνομά τους. Το δεύτερο είναι, ότι έχουμε εδώ έναν νόμο του 1969 , ο οποίος απ’ ότι φαίνεται υιοθετήθηκε επί δικτατορίας για την σύσταση του πολεμικού μουσείου. Δεν ξέρω, αν το ζήτημα είναι η πολυφωνία ή όχι. Ενδεχομένως θα πρέπει να εξεταστεί όλο το πλαίσιο και αναρωτιέμαι, αφού ο Υπουργός είναι αυτός που ορίζει τα μέλη του διοικητικού συμβουλίου του πολεμικού μουσείου, γιατί θα πρέπει να αυξηθούν οι θέσεις από 7 ως 9, ούτως ώστε να διοριστούν αυτοί οι απ’ ότι φαίνεται δωρητές οι οποίοι παραμένουν έξω. Δεν μπορούν να διοριστούν εντός των 7 θέσεων; Η θητεία είναι τριετής. Δεν μπορούν να περιμένουν; Δεν μπορούμε να καταλάβουμε ακριβώς τι σημαίνει αυτή η διάταξη.

Μια άλλη η οποία συζητήθηκε από πολλούς άλλους Βουλευτές, αφορά τα 30 ευρώ. Εγώ δεν θα υπεισέλθω στο θέμα της οπαδικής βίας, το οποίο είναι τεράστιο και δεν είναι του παρόντος νομοσχεδίου, όμως θα πω κάτι πάρα πολύ απλό. Ακούσαμε βέβαια τους εκπροσώπους της αστυνομίας να λένε ότι τα 30 ευρώ είναι ταπεινωτικά, είναι εξευτελιστικά, ότι θέλουν περισσότερα χρήματα και καταλαβαίνουμε γιατί το λένε αυτό. Από τη δική μας σκοπιά, είναι τώρα αυτό ένα ζήτημα, αν θα είναι 30, 40, 50 ή 70 ευρώ, το οποίο να συζητά η Βουλή; Είναι το σωστό θεσμικό πλαίσιο; Δεν είναι μια διοικητική απόφαση, που θα πρέπει να παρθεί για να κρίνει αν θα πρέπει αυτοί οι αστυνομικοί να έχουν οδοιπορικά και πόσα αυτά τα οδοιπορικά θα είναι;

Το ίδιο θα πρέπει να πω όσον αφορά το θέμα των παρατάσεων.

Στο Μέρος 10, έχουμε την προθεσμία αδειοδότησης παρόχων επίγειας ψηφιακής τηλεοπτικής ευρυεκπομπής. Παράταση εδώ, για ένα χρόνο.

Και το ίδιο έχουμε και για το Μέρος 11, το άρθρο 97, που είναι για την απασχόληση πολιτών τρίτων χωρών σε αγροτικές εργασίες, για το οποίο έγιναν αναφορές από άλλους βουλευτές, προηγουμένως. Και πάλι εδώ δεν μπορούμε να καταλάβουμε γιατί αυτά τα ζητήματα δεν μπορούν να λυθούν μιας και δια παντός και γιατί πρέπει να παρατείνονται για ένα χρόνο. Δεν μπορεί να λυθεί, δηλαδή, το ζήτημα του αν οι όροι παροχής αδειών, για την επίγεια ψηφιακή τηλεόραση, θα πρέπει να παρέχονται με τον έναν ή τον άλλον τρόπο; Θα πρέπει μόνο να παραταθεί η κατάσταση για ένα χρόνο και μετά να εξετάσουμε ξανά; Γιατί;

Αντίστοιχα, νομίζω ότι και το πλαίσιο αναφορικά με τους πολίτες τρίτων χωρών σε αγροτικές εργασίες και αυτό θα πρέπει να αντιμετωπιστεί με μια πιο ολιστική ή, εν πάση περιπτώσει, μεσοπρόθεσμη λύση και όχι διαρκώς αυτό το βραχυπρόθεσμο πλαίσιο, το οποίο δημιουργεί και υπερβολικά μεγάλο φόρτο εργασίας και στη Βουλή και στα Υπουργεία, αλλά και αγωνία στους ανθρώπους, οι οποίοι είναι αναμεμειγμένο. Θα πρέπει αυτά τα ζητήματα να σχεδιάζονται μεσοπρόθεσμα τουλάχιστον. Καταλαβαίνω ότι χρειάζεται κάποια ευελιξία. Δεν λέμε να λυθούν όλα με μακροπρόθεσμες λύσεις, αλλά το μεσοπρόθεσμο διάστημα -3 με 5 χρόνια, όπως το ορίζουν οι οικονομολόγοι- είναι ένας εύλογος χρόνος για να αντιμετωπιστούν κάποια από αυτά τα θέματα.

Κλείνοντας, θέλω να πω, κύριε Πρόεδρε, ότι η Πλεύση Ελευθερίας θα καταψηφίσει το νομοσχέδιο επί της αρχής. Αλλά, βεβαίως, θα ψηφίσουμε ορισμένες διατάξεις που συμβάλλουν στη βελτίωση των συνθηκών των εργαζομένων, παρότι θεωρούμε ότι σε αρκετές περιπτώσεις οι εργαζόμενοι αυτοί θα έπρεπε να μονιμοποιηθούν. Είμαστε, όμως, υποχρεωμένοι να στηρίξουμε οτιδήποτε τούς βοηθάει έστω και λίγο. Έστω και με ημίμετρα, όπως αυτά που περιέχει άφθονα το νομοσχέδιο αυτό. Διότι, νοιαζόμαστε για τους εργαζόμενους και για την κατάστασή τους, σε ένα οικονομικό περιβάλλον χαμηλών μισθών και υψηλής ανεργίας.

Διατυπώσαμε, από την πρώτη συνεδρίαση, την ενόχλησή μας για τα τεράστια διαδικαστικά, νομοπαρασκευαστικά και δομικά προβλήματα του νομοσχεδίου που συζητούμε. Το αποκάλεσα -δίκαια, νομίζω- ως νομοσχέδιο «κουρελού». Το άκουσα ξανά και τώρα. Τα 98 άρθρα του αφορούν κυρίως διοικητικές αλλαγές, σε ένα φάσμα 13ων -14ων Υπουργείων.

Επαναλαμβάνω την άποψή μας ότι πολλές από τις αποφάσεις αυτές πρέπει να λαμβάνονται σε διοικητικό πλαίσιο, εντός των σχετικών Υπουργείων ή φορέων. Η Βουλή δεν είναι ο θεσμός που θα πρέπει να αποφασίζει αν θα αυξηθούν τα οδοιπορικά των αστυνομικών κατά 30 ευρώ ή αν θα πρέπει να παραταθούν οι συμβάσεις καθαριστριών στο Πανεπιστήμιο Πατρών. Το Πανεπιστήμιο πρέπει να μπορεί να το κάνει, χωρίς να ρωτήσει ούτε τη Βουλή, ούτε τον Υπουργό.

Με άλλα λόγια, είμαστε κατά της συγκεντρωτικής και γραφειοκρατικής νοοτροπίας, που διέπει αυτό το νομοσχέδιο, και της πολυνομίας και κακονομίας που δημιουργεί.

Για να μη μείνουμε, όμως, μόνο στα παράπονα, θα κλείσω με μια κριτική μεν, αλλά πιο θετική νότα. Η Πλεύση Ελευθερίας θεωρεί ότι αυτό που χρειαζόμαστε επειγόντως είναι μια μεταρρύθμιση για την αποκέντρωση της δημόσιας διοίκησης και την απλούστευση των διαδικασιών στη λήψη αποφάσεων εντός αυτής.

Με άλλα λόγια, εκείνο που χρειαζόμαστε είναι ένα νομοσχέδιο που να έχει ακριβώς τα αντίθετα γνωρίσματα αυτού που συζητάμε. Αυτό θα ήταν ένα βήμα προς την κατεύθυνση του εκσυγχρονισμού και ας αφήσουμε το κατά πόσο αυτός θα είναι πολυδύναμος ή πολύ αδύναμος εκσυγχρονισμός. Εν πάση περιπτώσει, ένα εκσυγχρονιστικό νομικό πλαίσιο για την δημόσια διοίκηση θα έπρεπε να είχε αυτά τα δύο κεντρικά χαρακτηριστικά: την αποκέντρωση και την απλούστευση των γραφειοκρατικών διαδικασιών.

Ευχαριστώ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε, κύριε Καζαμία. Επειδή, στην αρχική σας τοποθέτηση επί των επί της αρχής, είχατε επιφυλαχθεί, καταψηφίζετε τελικώς;

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Ναι, κύριε Πρόεδρε, καταψηφίζουμε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Άρα, «Κατά».

Και κλείνουμε τον κύκλο των Εισηγητών και των Ειδικών Αγορητών, με την τοποθέτηση του Ειδικού Αγορητή της Ελληνικής Λύσης κυρίου Φωτόπουλου. Ορίστε.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ, κύριε Πρόεδρε.

Μια γενική παρατήρηση. Η μορφή και ο τρόπος που έρχεται το συγκεκριμένο νομοσχέδιο -το έχουμε αναλύσει και στις προηγούμενες συνεδριάσεις- καταδεικνύει την αναποτελεσματικότητα του ελληνικού κράτους. Κατανοώ την Κυβέρνηση, και τον τρόπο που το φέρνει, ότι πρέπει να δώσει κάποιες παρατάσεις σε κάποια χρονίζοντα θέματα, αλλά αυτό δεν μπορεί να είναι η συνήθης πρακτική.

Από εκεί και πέρα σε ό,τι αφορά το νομοσχέδιο θα ξεκινήσω από το άρθρο 50 γιατί μέχρι το άρθρο 49 είχα τοποθετηθεί στην προηγούμενη συνεδρίαση.

Το άρθρο 50 αφορά την παράταση εξαίρεσης τηλεοπτικών σταθμών. Δεύτερη κατά σειρά παράταση. Για μια ακόμη φορά δεν έχει γίνει τίποτα. Επί τέσσερα χρόνια έωλο το καθεστώς χορήγησης θεματικών τηλεοπτικών αδειών εθνικής εμβέλειας περιφερειακών τηλεοπτικών σταθμών. Είμαστε εδώ για να τα λέμε, για να τα τονίζουμε. Αυτοί οι άνθρωποι όμως παραμένουν έρμαια των διαθέσεων του εκάστοτε υπουργού.

Άρθρο 51. Αδιάφορη ρύθμιση τυπικού χαρακτήρα, δεν νομίζω ότι έχει ιδιαίτερο ενδιαφέρον να σταθούμε.

Άρθρο 52. Αποφάσεις ολοκλήρωσης και πιστοποίησης της έναρξης παραγωγικής λειτουργίας του ν. 3299/2004. Δηλαδή από το 2004 μέχρι το 2017, σε 13 χρόνια, όσοι επενδυτές δεν έχουν πιστοποιητικό υλοποίησης ούτε για το 50% του εγκεκριμένου κόστους μέχρι 31/7/2017 θα μπορούν να υποβάλουν αίτηση για την πιστοποίηση ολοκλήρωσης και έναρξης παραγωγικής λειτουργίας; 13 χρόνια, το επαναλαμβάνω. Οι δημόσιες συμβάσεις, όπως πολύ καλά γνωρίζετε, έχουν και ποινικές ρήτρες, οι οποίες ενεργοποιούνται και θα έπρεπε να έχουν ενεργοποιηθεί. Η κυβέρνηση θα έπρεπε να ερευνά και να αξιώνει και όχι να δίδει ή να ζητά πιστοποιητικά ολοκλήρωσης για επενδυτικά σχέδια τα οποία δεν υλοποιήθηκαν ούτε στο 50%.

Άρθρο 53. Στην Αιτιολογική Έκθεση του άρθρου 53 αναφέρει ότι αυτό θα δράσει προς όφελος των επενδυτών όσο και της οικονομίας. Μας λέει, δηλαδή, η κυβέρνηση ότι στην παράταση του ενός έτους και παρά το γεγονός ότι από το 2011 μέχρι σήμερα οι επενδυτές δεν έχουν επενδύσει τα συμφωνηθέντα, θα το πράξουν τώρα, στο τελευταίο έτος. Θα ήθελα πάρα πολύ να συμμεριστώ την αισιοδοξία σας αλλά δεν μπορώ. Για ποιο λόγο λοιπόν μετά από 12 έτη όλοι αυτοί οι επενδυτές έχουν ανάγκη παράτασης ενός έτους για να ολοκληρώσουν τα επενδυτικά τους σχέδια; Πώς ένας όμιλος μέσα σε 12 έτη, ο οποίος έχει υλοποιήσει μόνο το 25% ή το 30% ενός επενδυτικού σχεδίου, θα το ολοκληρώσει μέσα σε ένα έτος; Μακάρι να είμαστε εδώ του χρόνου και να συζητάμε για έργα και επενδυτικά σχέδια τα οποία έχουν υλοποιηθεί. Πολύ φοβάμαι πως δεν θα το κάνουν και ξανά θα έρθετε για μια επιπλέον παράταση.

Άρθρο 54, διετής παράταση για επενδυτικά σχέδια που έχουν υπαχθεί στην ενίσχυση του ν.4399/2016 έστω κι αν έχουν υλοποιηθεί κατά 10% του επιλέξιμου κόστους. 10%; Αυτό και αν είναι τραγικό σαν ποσοστό υλοποίησης.

Άρθρο 55. Διασυνοριακές συγχωνεύσεις με κράτος προορισμό την Ελλάδα. Εδώ θα μου επιτρέψετε να κρατήσω κάποιες επιφυλάξεις όσον αφορά αυτές τις συγχωνεύσεις και ποιες εταιρείες μπορεί να κρύβονται από πίσω.

Άρθρο 56. Εδώ θέλω να σας πω ότι συμφωνούμε εν μέρει με το μέτρο αλλά θεωρούμε το χρονικό περιορισμό του μηνός Σεπτεμβρίου του 2023 ως μη επαρκή. Θα έπρεπε το χρονικό περιθώριο να περιλαμβάνει και όλο το φθινόπωρο.

Άρθρο 57. Δίνετε παράταση στους πωλητές λαϊκών αγορών –ορθά, είμαστε μαζί σας- οι οποίοι δεν απώλεσαν την άδεια δραστηριοποίησης μετά την 1η Φεβρουαρίου του 2022 λόγω της μη καταβολής, αλλά εδώ θα πρέπει να δούμε συνολικά το πρόβλημα που έχουν οι πωλητές και οι παραγωγοί των λαϊκών αγορών. Τους ακούσαμε πολύ καλά, κύριε Πρόεδρε και στην Επιτροπή, σε συνδυασμό με τα φορολογικά μέτρα και τις προμήθειες των τραπεζών έρχονται και στραγγαλίζονται.

Ομοίως όσον αφορά την παράταση για το «καλάθι του νοικοκυριού» θέλουμε να σας πούμε ότι εξαρχής και από θέση αρχής είμαστε κατά των διαφόρων «καλαθιών» και των διαφόρων επιδομάτων, αλλά δεν μπορούμε να διαφωνήσουμε.

Άρθρο 57. Εδώ ξέρετε τι γίνεται; Βάζετε μέσα σε ένα άρθρο και αυτό είναι πάγια τακτική και καλές και κακές ρυθμίσεις. Αυτό μας απαγορεύει να ψηφίσουμε αυτά που θέλουμε πραγματικά να ψηφίσουμε και να καταψηφίσουμε αυτά τα οποία εμείς θεωρούμε κακά. Νομίζω ότι αυτή η λογική πρέπει να διορθωθεί.

Άρθρο 58. Δεν νομίζω ότι εδώ για την παράταση κινηματογράφων και θεάτρων, εγώ τουλάχιστον, έχω να πω πολλά.

Άρθρο 59, ενίσχυση για τις μεταφορές. Ναι, το θέμα είναι ότι δαπανώνται χρήματα για τις υποδομές και βελτίωση δεν βλέπουμε κύριε Πρόεδρε. ‘

Άρθρο 60. Να υποθέσω ότι εδώ πέρα υπάρχει μελέτη και δεν θα υπάρξει κίνδυνος από τις μεταφορές και τις μεταστεγάσεις της ΚΤΕΛ Α.Ε..

Άρθρο 61. Να υποθέσω ότι εξαιρέσατε τα σχολικά λεωφορεία και μόνο για λόγους ασφαλείας. Κατανοώ τις ανάγκες και τις διαφωνίες των αυτοκινητιστών ταξί. Τα έχουμε πει, τα έχουμε ξαναπεί και εμείς.

Άρθρο 62. Δεν θα ασχοληθώ με την Αττικό Μετρό.

Άρθρο 63, η δημιουργία Οργανισμού Διερεύνησης Αεροπορικών και Σιδηροδρομικών Ατυχημάτων. Ακούσαμε το έλλειμμα και το πρόβλημα που υπάρχει. Ο Αντιπρόεδρος, αν δεν κάνω λάθος, του συγκεκριμένου Οργανισμού ήρθε και μας είπε ότι επί της ουσίας δεν έχει ειδικούς. Είμαστε περίπου 10 μήνες μετά το δυστύχημα, μετά το έγκλημα των Τεμπών και δεν έχουμε ειδικούς για να διερευνήσουν το συγκεκριμένο δυστύχημα. Θα αιτηθεί από ό,τι μας είπε να έρθουν ειδικοί από την Ευρωπαϊκή Ένωση. Αυτό το θεωρούμε απαράδεκτο ευθύς εξαρχής.

Άρθρο 64, φτάνουμε το Δεκέμβρη και λίγο πριν κλείσει η Βουλή για να μάθουμε ότι ο ΟΣΕ έχει ανειλημμένες υποχρεώσεις. Φυσικά και δεν μπορούμε να πούμε όχι. Φυσικά και δεν μπορούμε να αφήσουμε τον ΟΣΕ να αφήσει απλήρωτες υποχρεώσεις, αλλά αυτό και πάλι είναι δείγμα του πόσο - να το πω έτσι απαλά - παίρνετε κάποια πράγματα.

Άρθρο 65, παράταση πολεοδομικών προθεσμιών, ούτε εδώ νομίζω ότι έχουμε να πούμε πολλά. Το ίδιο ισχύει και για τα υπόλοιπα άρθρα 66 και 67, παρατάσεις, παρατάσεις, άρθρο 68, άρθρο 69, άρθρο 70, άρθρο 71.

Άρθρο 72, ένα ακόμα φαινόμενο το οποίο συναντούμε στην κακή νομοθετική πρακτική την υπερβολική νομοθετική εξουσιοδότηση σε Υπουργούς, που τους δίνετε τη δυνατότητα, δηλαδή, ο Υπουργός όσο καλοπροαίρετα και να το δούμε, όσο καλή διάθεση και να έχουμε να ρυθμίζει τόσο σημαντικά ζητήματα, όπως είναι η περιουσία του Υπουργείου Υγείας και αυτό ξέρετε γεννά ερωτηματικά.

Άρθρο 73, δεν νομίζω ότι αυτό μπορώ να το σχολιάσω, υπό την έννοια ότι θα πρέπει να είχαμε περισσότερες πληροφορίες για ποιο λόγο έγινε η μεταφορά του Τομέα Αθλητισμού στη Γενική Διεύθυνση Οικονομικών του Υπουργείου Υγείας. Αυτό φαντάζομαι θα επιβαρύνει τον κρατικό προϋπολογισμό, οπότε θα θέλαμε περισσότερες διευκρινίσεις.

Άρθρο 74, ομοίως, παράταση. Η κυβέρνηση συνεχώς επικαλείται έκτακτες ανάγκες. Να πούμε για μια ακόμα φορά ότι οι έκτακτες περιστάσεις έχουν εκλείψει. Θα πρέπει κάποια στιγμή να οργανώσετε το κράτος, να οργανώσετε τα οργανογράμματα, να καλύψετε τις πάγιες και διαρκείς ανάγκες με προσωπικό που χρειάζεται. Το ίδιο ισχύει και για το άρθρο 75 και για το άρθρο 76, όπου και εδώ υπάρχει το θέμα της υπερβολικής νομοθετικής εξουσιοδότησης σε έναν Υπουργό, δηλαδή, ο Υπουργός θα καθορίζει εργασιακά δικαιώματα τα οποία θα έπρεπε να μην είναι στην αρμοδιότητά του.

Άρθρο 77. Εδώ θα πρέπει να σας πω, κύριε Πρόεδρε, ότι θα πρέπει να οριστούν οι εποπτευόμενοι από το Υπουργείο Πολιτισμού φορείς στους οποίους θα έχει εφαρμογή το Μητρώο Προσωπικού Αρχαιολογικών Εργασιών, ούτως ώστε να μπορούμε και εμείς ως Σώμα να ελέγξουμε τη συγκεκριμένη νομοθέτηση. Θεωρούμε και εδώ ότι προσβάλλονται συγκεκριμένα εργασιακά δικαιώματα και άρα το θεωρούμε κακό άρθρο.

Άρθρο 78, άρθρο 79, Διοικητικό Συμβούλιο Πολεμικού Μουσείου, φωτογραφία δεν το συζητάμε.

Άρθρο 80. Τα έχουμε πει και στο επί της αρχής ότι η πρόβλεψη του νομοθέτη για αποζημίωση των αστυνομικών λόγω των κινδύνων που υπάρχουν στους αγώνες αποτελεί σαφώς θετική ρύθμιση, όμως θα έπρεπε να προβλέψει και τρόπους για την αποφυγή επεισοδίων. Δεν δίνει λύση στο μεγάλο πρόβλημα της βίας. Σαφώς και βλέπουμε με θετική πλευρά την αποζημίωση των αστυνομικών, αλλά θέλω να σας υπενθυμίσω ότι η αποζημίωση για την περίοδο των αγώνων υπήρχε και στο ν.2800 του 2000 στο άρθρο 33, ενώ στο συγκεκριμένο άρθρο παρατηρούμε πως από τη μια μεριά αφαιρεί την αποζημίωση και την προσθέτει ξανά.

Άρθρο 81, η αποζημίωση των δαπανών των συνοριακών φυλάκων θα έπρεπε να είχε ήδη δοθεί και όχι να γίνεται συζήτηση δύο χρόνια μετά.

Άρθρο 82, παρατείνει την παράταση της καθαριότητας.

Άρθρο 83, άρθρο 84, άρθρο 85 και εδώ προτείνει απλώς την παράταση μιας Επιτροπής για τη Βία.

Άρθρο 87, ευνοϊκή ρύθμιση με την οποία φυσικά και τασσόμαστε υπέρ, τη θεωρούμε ευνοϊκή και φιλολαϊκή. Θεωρούμε ότι θα πρέπει να ξαναδούμε λίγο τα χρήματα που έχουν διαχειριστεί όλοι αυτοί οι φορείς, όμως στη συγκεκριμένη περίπτωση σε ό,τι αφορά περιοχές οι οποίες έχουν πληγεί από φυσικές καταστροφές είμαστε υπέρ.

Για το άρθρο 88, το άρθρο 89 και το άρθρο 90 δεν νομίζω ότι θα πω πολλά.

Για το άρθρο 93, θεωρώ ντροπή και που το συζητάμε, δηλαδή να ρυθμίζονται οι οφειλές αιρετών ανθρώπων, οι οποίοι θέλουν να ασκήσουν διοίκηση. Σας ευχαριστώ πολύ και για την ανοχή σας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):**  Με τον κ. Φωτόπουλο έχει κλείσει ο κύκλος των Εισηγητών και των Ειδικών Αγορητών.

Το λόγο έχει ο κ. Κωτσός.

**ΓΕΩΡΓΙΟΣ ΚΩΤΣΟΣ:** Κύριε Υπουργέ, αγαπητές και αγαπητοί συνάδελφοι, καταρχάς να εκφράσω τα θερμά μου συλλυπητήρια και την οδύνη μου για την απώλεια της ζωής του αστυνομικού προς την οικογένειά του και προς τους συναδέλφους του. Καταδεικνύεται για μία ακόμη φορά πόσο επικίνδυνο είναι το συγκεκριμένο επάγγελμα και πόσο εύκολο είναι να βρεθούν σε πολύ δύσκολες καταστάσεις οι αστυνομικοί.

Μετά την ψήφιση του Προϋπολογισμού έρχεται το Υπουργείο Οικονομικών με ένα νομοσχέδιο να δώσει απάντηση και λύση σε μια σειρά από ανοικτά ζητήματα που επιβάλλεται να κλείσουν και νομίζω ότι είναι και το τελευταίο νομοσχέδιο για την φετινή χρονιά.

Τέτοια ζητήματα είναι η δυνατότητα σε ορισμένους φορείς που διαχειρίζονται τα υλοποιούν και παρακολουθούν χρηματοδοτικά προγράμματα να καλύπτουν από εθνικούς πόρους του Προγράμματος Δημοσίων Επενδύσεων επιλέξιμες δαπάνες, προκειμένου να συνεχίσουν απρόσκοπτα τη δράση τους.

Η ενίσχυση των υπηρεσιών που ασχολούνται με την υλοποίηση και παρακολούθηση των δράσεων του Ταμείου Ανάκαμψης, δεδομένου ότι είχαμε την ευτυχή εξέλιξη της επιπλέον χρηματοδότησης των 5,7 δισεκατομμυρίων ευρώ που εγκρίθηκαν από τα αναθεωρημένα σχέδια ανάκαμψης και ανθεκτικότητας, εξασφαλίζοντας έτσι επιπλέον χρηματοδότηση, πολύτιμη χρηματοδότηση για την αναπτυξιακή προοπτική της χώρας μας, καθώς ο συνολικός προϋπολογισμός μέχρι το 2026 αγγίζει τα 36 δισεκατομμύρια ευρώ εκ των οποίων τα 18 δισ. θα είναι επιδότηση και τα άλλα 18 δισ. δάνεια.

Το δανειακό σκέλος είναι τόνωση για την εθνική οικονομία, αφού δίνει τη δυνατότητα σε επιχειρήσεις να χρηματοδοτηθούν με πολύ χαμηλό επιτόκιο για να υλοποιήσουν επενδύσεις στην πράσινη μετάβαση, στον ψηφιακό μετασχηματισμό, στην καινοτομία, στην έρευνα, στην εξωστρέφεια, αλλά και οπουδήποτε αλλού. Δίνονται νέες δυνατότητες στην Ελληνική Αναπτυξιακή Τράπεζα με την προσθήκη νέων τρόπων χρηματοδότησης, με την αξιοποίηση διάφορων ψηφιακών εργαλείων, ώστε να χρηματοδοτηθούν καινοτόμες στρατηγικές με έμφαση σε έργα, περιβαλλοντικές και αναπτυξιακές δυνατότητες.

Παράταση της λειτουργίας της Ειδικής Υπηρεσίας Δίκαιης Αναπτυξιακής Μετάβασης μέχρι το 2035 για τις λιγνιτικές περιοχές, στο πνεύμα, που ούτως ή άλλως έχουμε εξαγγείλει, της προεκλογικής μας δέσμευση για απόσυρση των λιγνιτικών μονάδων στηρίζοντας αυτές τις περιοχές και αντισταθμίζοντας τις οικονομικές και κοινωνικές συνέπειες της απολιγνιτοποίησης.

Θα ήθελα να σταθώ ιδιαίτερα στην πρόβλεψη που έχει το νομοσχέδιο για την αύξηση των κεντρικών αυτοτελών πόρων της Τοπικής Αυτοδιοίκησης και της Περιφερειακής Αυτοδιοίκησης, δίνοντας επιπλέον δυνατότητα ιδιαίτερα στους δήμους των περιφερειών όπου υπέστησαν σοβαρές επιπτώσεις από την κλιματική αλλαγή είτε από πυρκαγιές είτε από πλημμύρες, όπως είναι η πατρίδα μου η Θεσσαλία και όπου υπάρχει άμεση ανάγκη και στην Περιφερειακή Αυτοδιοίκηση και στην Τοπική Αυτοδιοίκηση να δώσουν άμεσες λύσεις σε προβλήματα που δημιουργήθηκαν, υπάρχουν και ξέρετε ενόψει του χειμώνα θα πρέπει να απαντηθούν.

Παράταση του μέτρου για το καλάθι του νοικοκυριού ως τον Ιούνιο, άκρως σημαντική ρύθμιση δεδομένης της ακρίβειας που ούτως ή άλλως υπάρχει στην αγορά.

Παράταση έως 30 Απριλίου του 2024 στο όριο ηλικίας απόσυρσης για τα αστικά, υπεραστικά λεωφορεία, τα τουριστικά λεωφορεία, τα ταξί και τα ΚΤΕΛ, ώστε να δοθεί επαρκής χρόνος για την αντικατάστασή τους.

Παράταση, πολύ σημαντικό, των συμβάσεων των επικουρικών γιατρών, νοσηλευτών και του λοιπού προσωπικού, των εργαζομένων στον τομέα της υγείας με συμβάσεις ιδιωτικού δικαίου, προκειμένου να στηριχθεί αυτός ο ευαίσθητος και άκρως σημαντικός τομέας της υγείας.

Πρόβλεψη αποζημίωσης των αστυνομικών, έκανα και μια μικρή αναφορά με αφορμή το δυσάρεστο περιστατικό που είχαμε, που συμμετέχουν σε έκτακτα μέτρα φύλαξης αθλητικών διοργανώσεων με υψηλό βαθμό επικινδυνότητας και παράταση της θητείας της Διαρκούς Επιτροπής για την αντιμετώπιση της βίας στον αθλητισμό μέχρι το Μάρτιο του 2024, στο πλαίσιο της προσπάθειας που γίνεται για την αντιμετώπιση της οπαδικής βίας και μέσα και έξω από τα γήπεδα.

Αγαπητές και αγαπητοί συνάδελφοι, όπως καταλαβαίνετε είναι ένα νομοσχέδιο πολυλειτουργικό που καλύπτει πολλούς τομείς της κοινωνίας μας, αλλά πάντα στοχεύοντας τόσο στη βελτίωση της καθημερινότητας των συμπολιτών μας, αλλά και στη συνέχιση και επιτάχυνση της αναπτυξιακής πορείας της χώρας μας.

Τελειώνοντας, να σας ευχηθώ σε όλους καλές γιορτές, καλά Χριστούγεννα και η νέα χρονιά να μας βρει ακόμη πιο δυνατούς, ακόμη πιο ισχυρούς και να είναι πολύ καλύτερη από την προηγούμενη.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε και εμείς, κύριε συνάδελφε, για την τήρηση του χρόνου.

Το λόγο έχει ο κ. Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Κύριε Πρόεδρε, κύριε Υπουργέ, κυρίες και κύριοι συνάδελφοι, συγγνώμη, για την παρέμβαση. Δεν θα παρενέβαινε, αν δεν υπήρχε η αναφορά του κυρίου συναδέλφου της «Νέας Αριστεράς», που μας χαρακτήρισε και όλους εμάς σαν συνεχιστές κάποιου άλλου κόμματος που ήταν εδώ, ρατσιστές, δεν ξέρω πως αλλιώς. Είναι κάτι που εμένα με εξοργίζει, δεν μου αρέσει, γιατί αν δεν γνωρίζεις τον άλλον και τον κρίνεις μόνο από τις ιδεολογικές σου ανησυχίες, υπάρχει θέμα. Εμείς είμαστε εδώ έξι μήνες, κρινόμαστε από τη λέμε και από τον τρόπο που φερόμαστε. Δεν νομίζω να υπάρχει, έστω και μία λέξη απ’ όλους μας στα πρακτικά της Βουλής, που να παραπέμπει σε αυτά που είπε ο κύριος αυτός, ο κύριος συνάδελφος, εγώ θα τον σεβαστώ. Έχω δει ότι κάποιοι συνάδελφοι, όπως ο κύριος, όταν μιλάμε δεν έχουν παρακολουθήσει το λόγο μας, βγαίνουν από την αίθουσα. Δεν ξέρουν πως μιλάμε, ούτε τη χροιά της φωνής μας. Καλό θα είναι, λοιπόν, να πάρουν όλα τα πρακτικά να μελετήσουν.

Να πω εγώ ότι προσωπικά σαν Κόντης, έχω τη δική μου πορεία στη ζωή και ευτύχησα και στις εκλογές τώρα να έχω μηνύματα από αριστερούς, αναρχικούς, οπαδούς, που λένε ότι ψήφισαν το κόμμα για μένα. Αυτό είναι παράσημο για μένα και μπορώ να τα καταθέσω όλα αυτά στα πρακτικά. Μηνύματα εκατοντάδες, κάτι σημαίνει έχουν, δει κάτι στη ζωή μου.

Για όλους αυτούς που είναι φιλάνθρωποι και μας κάνουν κηρύγματα, επειδή μιλάμε για τους μετανάστες που έρχονται αθρόα, προτείνω να κάνουν το ίδιο που έκανα εγώ, πριν 35 χρόνια. Όποιος αγαπάει τον πλησίον του, να υιοθετήσει και αυτός παιδάκια, όπως εγώ υιοθέτησαν τρία ορφανά παιδάκια, πριν 35 χρόνια και τα μεγάλωσα και τα θεωρώ παιδιά μου. Σήμερα ζουν στην οικογένειά μου, στη Βραζιλία και διαχειρίζονται και τα γραφεία μου. Αυτό μπορώ να το κάνουν; Να δώσουν βάρος και δυναμική από τα χρήματα που βγάζουν να μεγαλώσουν παιδιά που δεν είναι δικά τους; Αυτή είναι η φιλανθρωπία, που θέλουν να μας δείξουν. Και εγώ δεν ήθελα να το κάνω, επειδή ήμουν φιλάνθρωπος, αλλά επειδή το ένιωσα.

Επίσης, να πω ότι όταν συζητάμε για την αθρόα εισαγωγή μεταναστών, η οποία είναι ανεξέλεγκτη. Δεν έχουμε πρόβλημα με τους ανθρώπους. Εγώ σέβομαι απόλυτα όσους υπάρχουν στην Ελλάδα, χρόνια, είναι καλοί γείτονες, Αιθίοπες, Φιλιππινέζοι, οι οποίοι είναι εκπληκτικά προσαρμοσμένοι στην ελληνική πραγματικότητα. Δεν έχουμε, λοιπόν, κανένα θέμα, ούτε λέμε να φύγουν από την Ελλάδα. Δεν ξέρουμε ποιοι είναι αυτοί που έρχονται, με διάφορους τρόπους και ενώ θα μπορούσαν να έρθουν με νόμιμους τρόπους, προτιμούν τις βάρκες. Είμαστε και εναντίον αυτού του τρόπου μετανάστευσης, γιατί είναι ένας άλλος τρόπος που μας κάνει να θλιβόμαστε. Έχω μεγάλη ευαισθησία σαν πρώην πλοίαρχος, όταν βλέπω ναυάγια τα οποία προκαλούν λαθρέμποροι για να προκαλούν τη συγκίνηση του κόσμου και να αφήνει να περνάνε χιλιάδες μετά ελεύθερα, γιατί τους πνίγουν οι λαθρέμποροι και κανείς δεν κάνει τίποτα για αυτό. Αν θέλουμε, λοιπόν, μετανάστευση εδώ, ας τους φορτώσουμε σε τρένα και να έρχονται ελεύθερα από την Κωνσταντινούπολη, πάνω από τα σύνορα. Ας το κάνει το κράτος, αφού θεωρούμε ότι υπάρχει αυτό το πρόβλημα με φτωχούς που πεινάνε. Μπορούμε εμείς να θρέψουν όλους αυτούς;

Συγγνώμη, κύριε Πρόεδρε, αλλά με έθιξε, προηγουμένως. Δεν θεωρώ ότι μπορεί ο καθένας να έρχεται εδώ από το σπίτι του, χωρίς να γνωρίζει και να με βαφτίζει με μια ταμπέλα. Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο Αναπληρωτής Υπουργός Εθνικής Οικονομίας και Οικονομικών, κ. Νικόλαος Παπαθανάσης.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Να ξεκινήσω και εγώ εκφράζοντας τα ειλικρινή συλλυπητήριά μου και την οδύνη για την απώλεια του νεαρού αστυνομικού στην οικογένειά του. Εύχομαι να μην ξανά θρηνήσουμε τέτοιες απώλειες, που είναι πολύ σκληρές.

Σήμερα συζητάμε το νομοσχέδιο του Υπουργείου Εθνικής Οικονομίας και Οικονομικών, με τίτλο ««Οργανωτικές και διαδικαστικές διατάξεις για την ανάπτυξη, παρεμβάσεις για την ενίσχυση της δίκαιης αναπτυξιακής μετάβασης και άλλες επείγουσες διατάξεις». Είμαστε μία μέρα μετά την υπερψήφιση του προϋπολογισμού.

Να συγχαρώ και τον συνάδελφο, τον κ. Καββαδά, για την εξαιρετική του δουλειά, την εμπεριστατωμένη ανάλυση στο νομοσχέδιο και στον Προϋπολογισμό χθες παρουσιάστηκε ένα σχέδιο, κατ’ ουσίαν, που υλοποιεί τις αποφάσεις της Κυβέρνησης και τη νομοθετική πρωτοβουλία που ακολούθησε, μόλις ένα μήνα μετά την μετά την ανάληψη της διακυβέρνησης, μετά την εντολή που πήραμε από τον ελληνικό λαό και κατ’ ουσίαν, παρουσιάζει πλέον με αριθμούς, με ποσά, με δράσεις, ακριβώς αυτά τα οποία είχαμε υποσχεθεί.

Είναι πολύ σημαντικό στον Κοινοβουλευτισμό και στη Δημοκρατία, να μιλάμε με ρεαλισμό, άλλωστε είμαστε εδώ για να λύνουμε τα προβλήματα της κοινωνίας, τα προβλήματα τα οποία ανακύπτουν ανά πάσα στιγμή και κυρίως, να αντιμετωπίζουμε τις προκλήσεις της εποχής. Πράγματι, το έργο το νομοθετικό της Κυβέρνησης είναι πολύ πυκνό, μόνο να σας πω, ότι το Υπουργείο Εθνικής Οικονομίας και Οικονομικών έχει να φέρει το 2024 περίπου 20 νομοσχέδια και αυτό το λέω στους συναδέλφους που χαρακτήρισαν το νομοσχέδιο αυτό «κουρελού» ή «σκούπα». Το λέω για τον εξής λόγο, θα έλεγα ότι δεν χρειάζονται χαρακτηρισμοί, αν καθίσουμε με λογική και μιλήσουμε για τις ανάγκες και την δυνατότητα που έχει η Βουλή να νομοθετεί, ως προς τον αριθμό των νομοσχεδίων- έχει μεγάλη σημασία- διότι υπάρχουν διαδικασίες, υπάρχει η διαδικασία των Επιτροπών, η πρώτη Ανάγνωση, η δεύτερη Ανάγνωση, οι Φορείς και ένα νομοσχέδιο για να μπορέσει να φτάσει στην Ολομέλεια, θέλει μια διαδικασία. Και δεν είναι μόνο το Υπουργείου Εθνικής Οικονομίας, κύριε Πρόεδρε, είναι όλα τα Υπουργεία τα οποία έχουν πυκνό νομοθετικό έργο, επομένως όταν φτάνουμε και ιδιαίτερα όπως γνωρίζετε εσείς- είστε παλαιότερος κοινοβουλευτικός, εγώ είμαι νεότερος- στο τέλος του έτους, πάντοτε ανακύπτει η ανάγκη, το να φέρουμε διατάξεις, έτσι ώστε να «θεραπεύσουμε» κάποια ζητήματα, τα οποία ούτως η άλλως, χρονικά θα λήξουν μέσα στο έτος.

Συνήθως, ο Προϋπολογισμός είναι το τελευταίο νομοσχέδιο, αλλά σας είπα, αποτέλεσμα αυτού του πυκνού νομοθετικού έργου, είναι ότι αναγκαστήκαμε να έχουμε δύο νομοσχέδια- ένα του Υπουργείου Εργασίας που ξεκινά σήμερα και αυτό το συγκεκριμένο νομοσχέδιο, το οποίο θα ξεκινήσει αύριο κάποια στιγμή. Βλέπετε, λόγω του πυκνού νομοθετικού έργου, δεν μπορούσαμε, κύριε Γερουλάνο, να φέρουμε τα νομοσχέδια πριν από τον Προϋπολογισμό και αναγκαστήκαμε να έχουμε δύο νομοσχέδια αμέσως μετά. Επομένως, έχουμε πυκνό νομοθετικό έργο και ταυτόχρονα τη λήξη του έτους.

Αν πάρετε το συγκεκριμένο νομοσχέδιο θα δείτε, ότι φέρνουν διατάξεις 12 Υπουργεία, όπου ο μέσος όρος αριθμού διατάξεων είναι περίπου 8. Αντιλαμβάνεστε, στο πλαίσιο της ορθής νομοθέτησης, τρία πράγματα μπορούσαν να συμβούν. Το ένα είναι να φέρουμε τροπολογίες, κάτι το οποίο δεν το θέλουμε, έχουμε μειώσει κατά πολύ τον αριθμό των τροπολογιών, γιατί πιστεύουμε ότι δεν είναι ο τρόπος της ορθής νομοθέτησης αυτός, έρχονται τροπολογίες, αλλά εν πάση περιπτώσει, δεν είναι ο σωστός τρόπος της ορθής νομοθέτησης.

Το δεύτερο είναι, να φέρουμε ένα νομοσχέδιο για επτά άρθρα και να μπει μέσα στη διαδικασία των Επιτροπών και να έρθει στην Ολομέλεια. Αντιλαμβάνεστε, ότι το πυκνό νομοθετικό έργο, προφανώς δεν αφήνει περιθώρια και «παράθυρα» στη Βουλή, έχοντας μπροστά μας και 20 νομοσχέδια μόνο του Υπουργείου Εθνικής Οικονομίας και το κάθε Υπουργείο έχει αρκετά σημαντικό και πυκνό νομοθετικό έργο.

Η τρίτη εκδοχή είναι αυτή που κάνουμε τώρα. Φέρνουμε διατάξεις 7 ή 8, απολύτως απαραίτητες, σε ένα νομοσχέδιο χωρίς να πυκνώσουμε τις τροπολογίες, έτσι ώστε να δοθεί η δυνατότητα και εδώ οι διατάξεις, όπως και εσείς τις αναγνώσατε, είναι διατάξεις και τακτοποιητικές και κανονιστικής χροιάς, αλλά εν πάση περιπτώσει, είναι διατάξεις που «θεραπεύουν» ή δίνουν λύσεις σε κάποια προβλήματα.

Είτε, λοιπόν, διαλέξουμε το να φέρουμε τροπολογίες είτε να φέρουμε νομοσχέδιο με 8 άρθρα, που θα καταλάμβανε πολύ χρόνο από τις επιτροπές, θεωρήσαμε ότι είναι σκόπιμο, στο πλαίσιο της ορθής νομοθέτησης, να ακολουθηθεί η διαδικασία και να φέρουμε αυτά τα άρθρα. Μακάρι, αυτό να συνέβαινε επί εποχής ΣΥΡΙΖΑ και επί εποχής ΠΑΣΟΚ, θα έλεγα. Εν πάση περιπτώσει, αυτή είναι η επιλογή μας.

Και για να μπω στο διαδικαστικό κομμάτι, θα απαντήσω στο τέλος, στα περισσότερα από τα ερωτήματα σας. Θα ξεκινήσω, καλόπιστα πάντα, διότι πιστεύω ότι καλόπιστη είναι η συζήτηση εδώ που γίνεται. Άλλωστε, αυτό υπηρετούμε στο Ελληνικό Κοινοβούλιο. Θα διατρέξω, πολύ σύντομα, τα άρθρα του νομοσχεδίου και μετά θα μπω στα ιδιαίτερα θέματα που θέσατε, για να δώσω, όσο μπορώ, περισσότερες απαντήσεις. Άλλωστε, έχουμε και τη διαδικασία της Ολομέλειας, όπου εκεί θα μας δοθεί ευκαιρία να πούμε και περισσότερα, ίσως.

Στα άρθρα 3, 4 – δεν μιλώ για τα άρθρα 1, 2 – επιλύουμε θέματα του Εθνικού Προγράμματος Ανάπτυξης και του ΠΔΕ, του Προγράμματος Δημοσίων Επενδύσεων, ειδικά για τη λειτουργία των υπηρεσιών διαχείρισης του ΕΣΠΑ 21 – 27. Προσέξτε, θα φέρουμε νόμο για το ΠΔΕ, κάποια στιγμή, προς τα τέλη Ιανουαρίου. Αυτές οι διατάξεις επιταχύνουν τη διαδικασία και την απορρόφηση. Δεν θέλουμε να μπουν τα χρήματα στην ελληνική οικονομία; Θα θέλαμε να περιμένουμε ένα μήνα πιο πίσω; Είναι διατάξεις που ανέκυψαν τώρα, κατά τη διάρκεια του κλεισίματος και του ΕΣΠΑ 14-20. Θα είναι για το πρόγραμμα δημοσίων επενδύσεων. Ένα νομοσχέδιο, το οποίο, κατ’ ουσίαν, ξαναγράφει όλο το θέμα του προγράμματος δημοσίων επενδύσεων. Ο τελευταίος νόμος ήταν, νομίζω, πριν από τον δεύτερο παγκόσμιο πόλεμο. Επομένως, είναι κάτι το οποίο θα έρθει. Θα έρθει, όμως, με τη διαδικασία. Επομένως, θέλουμε να επισπεύσουμε, γιατί θέλουμε να τρέχουμε τις απορροφήσεις.

Το ίδιο έχουμε και στο άρθρο 4, όπου επεκτείνουμε την εφαρμογή και στα έργα του μηχανισμού «Συνδέοντας την Ευρώπη» - CEF. Εκεί, η Ελλάδα πρέπει να επισπεύσει και να οργανώσει καλύτερα την παρουσία της, έτσι ώστε να πάρουμε πόρους. Επομένως, έχουμε ανάγκη. Υπάρχουν πόροι, που ιστορικά δεν έχουμε καταφέρει να τους πάρουμε στο συγκεκριμένο πρόγραμμα και οργανώνουμε καλύτερα σήμερα, έτσι ώστε να πάρουμε περισσότερους πόρους από το πρόγραμμα CEF.

Το ίδιο και στο άρθρο 5, ο πληρέστερος έλεγχος του ΠΔΕ, όπου συμμετέχουν ευρωπαϊκά ταμεία, ευρωπαϊκά προγράμματα.

Συνεχίζουμε με τις ειδικές υπηρεσίες στο άρθρο 6. Ειδικές υπηρεσίες, το νόμο του ΕΣΠΑ, που ασκούν καθήκοντα διαχειριστικής αρχής ή ενδιάμεσου φορέα. Διευρύνεται η αρμοδιότητα της Ειδικής Υπηρεσίας Εφαρμογής Συγχρηματοδοτούμενων Ενεργειών, ως δικαιούχος και ενδιάμεσος φορέας και στο πρόγραμμα Ψηφιακός Μετασχηματισμός. Ταυτόχρονα, κρίνεται αναγκαία η επιτάχυνση του κλεισίματος των έργων, τα προγράμματα του INTERREC 21-27 και βεβαίως, των προγραμμάτων εδαφικής συνεργασίας προγραμματικής περιόδου 14-20. Η προγραμματική περίοδος, κ. Παναγιωτόπουλε, 14 -20, τελειώνει σε 11 ημέρες και όλη προσπάθεια την οποία κάνουμε ως κράτος, είναι να μην απολαύσουμε καθόλου πόρους, ευρωπαϊκά χρήματα. Το βάλαμε αυτό και στη διαπραγμάτευση που κάναμε στο Στρασβούργο και πετύχαμε την ελαστικότητα αυτή και ίσως έχουμε πετύχει και περισσότερα πράγματα. Σημαντικό είναι ότι δεν θέλουμε να απωλέσουμε καθόλου πόρους.

Δίκαιη αναπτυξιακή μετάβαση, επιτάχυνση των διαδικασιών. Ρυθμίσεις για την Υπηρεσία Δίκαιης Αναπτυξιακής Μετάβασης και τις εταιρείες Μετάβαση Α.Ε., νομίζω θα σταθώ λίγο μετά επειδή το έχετε θέσει αρκετοί συνάδελφοι και νομίζω ότι θα σταθώ για να πάω πιο εμπεριστατωμένα στις απαντήσεις αυτών των θεμάτων.

Στα άρθρα 14 και 15, λόγω του της εντάσεως εργασίας που υπάρχει αυτή τη στιγμή στο Ταμείο Ανάκαμψης, να σας θυμίσω ότι –νομίζω αναφέρθηκε πάλι εδώ- πρέπει να απορροφούμε σχεδόν ένα δισεκατομμύριο ευρώ μηνιαίως, χρειάζεται μια διοικητική δομή και αυτό είναι που κάνουμε, διορθώνουμε λίγο ή συμπληρώνουμε τη διοικητική δομή, για να μπορέσει να τρέξει πολύ πιο γρήγορα.

Το ίδιο συμβαίνει και στην Ελληνική Αναπτυξιακή Τράπεζα, που είναι ένα σημαντικό εργαλείο, γιατί εκεί στηρίζουμε τη μικρομεσαία επιχειρηματικότητα, τους μικρούς, πολύ μικρούς -περί αυτού πρόκειται- δεν αφορά τις μεγάλες εταιρείες. Όσο πιο γρήγορα βγάζει τα προγράμματα, τόσο πιο εύκολα θα μπορούμε να βάλουμε και να προσθέσουμε νέα ΑΦΜ, δυνατότητα, δηλαδή επιχειρηματιών και νέων να έχουν πρόσβαση στον τραπεζικό δανεισμό. Είναι αλήθεια ότι αυτή είναι μια προσπάθεια που την επιταχύνουμε, θέλοντας να αυξήσουμε τον αριθμό των εταιρειών που έχουν πρόσβαση στον τραπεζικό δανεισμό. Έχουμε πολλά χρήματα που πρέπει να απορροφηθούν, χρειαζόμαστε περισσότερες εταιρείες.

Στα άρθρα 36, 37, 41 και 44 φέρνουμε επείγουσες διατάξεις για την οικονομία και την ανάπτυξη που άπτονται αρκετών υπουργείων. Είναι για τις αποδοχές και τα επιδόματα των Ενόπλων Δυνάμεων και των Σωμάτων Ασφαλείας, των δημοσίων υπαλλήλων. Επίσης φέρνουμε ένα θέμα, το οποίο, όπως και να το κάνουμε, μας αφορά εδώ ως Ελλάδα, είναι η ολοκλήρωση της συμφωνίας για την παροχή στήριξης στην Ουκρανία και θέματα που αφορούν σε δήμους και περιφέρειες και την αύξηση του ανώτατου ορίου.

Στα άρθρα 53, 54 μιλάμε για τους αναπτυξιακούς νόμους…

**ΠΑΥΛΟΣ ΓΕΡΟΥΛΑΝΟΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** (ομιλεί εκτός μικροφώνου)

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Θα μιλήσω γι’ αυτό. Το κρατώ, γιατί το έχετε θέσει, είναι και στις απαντήσεις μου, γι’ αυτό δεν μπαίνω σε μεγαλύτερη εξειδίκευση σε αυτά.

Στο άρθρο 56 δίνουμε τη δυνατότητα στον αρμόδιο δήμαρχο για τα εμπορικά καταστήματα για τη λειτουργία την Κυριακή και προαιρετικής λειτουργίας των καταστημάτων, εφόσον αυτά ευρίσκονταν σε περιοχές που κηρύχθηκαν σε κατάσταση έκτακτης ανάγκης, καθώς αντιμετώπισαν οξύ πρόβλημα ανεφοδιασμού.

Στο άρθρο 57 παρατείνεται η διάρκεια των μέτρων για την αντιμετώπιση των συνεπειών της ακρίβειας. Κοιτάξτε, το ποσοστό κέρδους που γίνεται μια μεγάλη συζήτηση και αντιλαμβάνομαι ότι αυτό είναι θέμα και στο δημόσιο διάλογο της αντιπολίτευσης και στις απαντήσεις που δίνουμε εμείς, το γεγονός ότι πετύχαμε από την Επιτροπή Ανταγωνισμού να μπορούμε να ελέγχουμε το ποσοστό κέρδους, δεν ήταν κάτι εύκολο. Ήταν μια συζήτηση και διαπραγμάτευση και αυτό αφορά το Δεκέμβριο του 2021, δηλαδή σε μια κανονική περίοδο και το καταφέραμε. Να πω επίσης ότι κατά την διαβούλευση και με τα super market και γενικά όταν θέλαμε να επιβάλουμε αυτούς τους περιοριστικούς όρους περί αυτού, πρόκειται και γνωρίζετε πολύ καλά την Ευρωπαϊκή Συνθήκη περί ανταγωνισμού, είναι κάτι το οποίο το πέτυχε μόνο η Ελλάδα σαν χώρα. Δεν έχει πετύχει καμία άλλη χώρα να θέσει ποσοστό κέρδους, περιορισμό ποσοστού κέρδους. Το επόμενο στάδιο είναι η διατίμηση, κάτι που νομίζω ότι έχει κριθεί ως ένα μη αποτελεσματικό μέτρο. Επομένως εδώ δίνουμε μια παράταση και στη λειτουργία του καλαθιού του νοικοκυριού και στο θέμα του επιτρεπόμενου ποσοστού κέρδους, γιατί βάσει αυτού του ποσοστού κέρδους μπορέσαμε και επιβάλαμε τα πρόστιμα.

Παραδείγματος χάριν, όταν πάτε να αγοράσετε ένα ρούχο, το πόσο θα το πουλήσει το κατάστημα. Δεν υπάρχει η δυνατότητα να ορίσει κάποιος ότι θα έχει ποσοστό κέρδους 3 ή 5 ή 7%. Είναι θέμα και επιλογής, ελεύθερου ανταγωνισμού, κρίσης κ.λπ.. Το ότι πήγαμε στα τρόφιμα και βάλαμε ένα ποσοστό κέρδους ήταν μια νίκη που την πέτυχε η Ελλάδα και μόνο η Ελλάδα και δημιουργήσαμε και τον Ελεγκτικό Μηχανισμό «ΔΙ.Μ.Ε.Α.». Το έχω επανειλημμένα πει ότι αυτό το οποίο βρήκα ως τότε Υφυπουργός στο Υπουργείο Ανάπτυξης και Επενδύσεων ήταν τέσσερις υπάλληλοι, οι οποίοι πήγαιναν στα super market, κατέγραφαν τις τιμές. Πήγαιναν πίσω, χειρόγραφα περνούσαν τις τιμές, αυτές, σε ένα σύστημα. Οι τιμές που έπαιρναν από το super market, υπήρχε τρόπος να ελέγξουν. Ανέβαιναν στο σύστημα μετά από πολλές ημέρες. Δεν είχε επιβληθεί κανένα πρόστιμο, κύριε Παναγιωτόπουλε. Αυτή είναι η αλήθεια. Δεν υπήρχε ελεγκτικός μηχανισμός. Πώς να το κάνουμε; Και εν πάση περιπτώσει, ίσως κάποιος πρέπει να δει γιατί, παρ’ ότι η Ελλάδα έχει και αυτό το οποίο έχουμε συζητήσει με το Εμπορικό Ισοζύγιο, έχει εισαγωγές και επομένως, οι εισαγωγές επηρεάζονται από τον Πληθωρισμό και τις πληθωριστικές τάσεις της Ευρώπης, έχει διατηρηθεί με χαμηλότερο Πληθωρισμό από την Ευρωζώνη και χαμηλότερο Πληθωρισμό, μέσο Πληθωρισμό, στα τρόφιμα. Επομένως κάτι καλό και κάτι θετικό έγινε. Δεν λέω ότι φτάνει. Δεν είπα ποτέ ότι φτάνει ότι οι συμπολίτες μας πράγματι τους «ροκανίζει» το εισόδημα, οι αυξήσεις, ο πληθωρισμός και η ακρίβεια είναι μια αλήθεια, αλλά εν πάση περιπτώσει, έχουμε δημιουργήσει «αναχώματα» πάνω σε αυτό και θα συνεχίσουμε να το κάνουμε γι’ αυτό και δίνουμε αυτή την «παράταση».

Επομένως, με το άρθρο 59 παρατείνεται η προθεσμία υποβολής αιτήσεων, για την κατασκευή έργων υποδομής, μηχανοργάνωσης συγκοινωνιακών φορέων ΚΤΕΛ. Επίσης, προβλέπεται η ενίσχυση, για την αντικατάσταση των λεωφορείων και χορηγείται και σε κληρονόμους μετόχων, εφόσον έχει υποβληθεί εμπροθέσμως, ήτοι μέχρι μια συγκεκριμένη ημερομηνία, η αίτηση και στα άρθρα 66 έως 71 περιλαμβάνουν ρυθμίσεις στον τομέα της Υγείας, κυρίως με την αντιμετώπιση της πανδημίας του κορονοϊού. Ενίσχυση της κοινωνικής συνοχής, όπως, επίσης και η παράταση των συμβάσεων επικουρικών γιατρών, νοσηλευτών και του λοιπού προσωπικού. Έχει ανακοινωθεί η πρόσληψη 10.000 μόνιμων, εντός της επόμενης τετραετίας. Είναι μια διαδικασία που έχει ξεκινήσει.

Στο τέλος, στα μέρη Ζ΄ και ΙΑ΄ του νομοσχεδίου εισάγονται σημαντικές διατάξεις, όπως στο Υπουργείο Εσωτερικών, χορήγηση ειδικής αποζημίωσης στο προσωπικό και της Ελληνικής Αστυνομίας, κάτι το οποίο είχε εισαχθεί και δεν έχει σχέση ούτε με αυτά τα οποία συνέβησαν. Το νομοσχέδιο γνωρίζετε ότι είχε μπει σε διαβούλευση πολύ νωρίτερα, για τις αθλητικές συναντήσεις.

Τέλος, δίνουμε μια παράταση, στην ολοκλήρωση της διαδικασίας της Golden Visa. Δεν δίνουμε παράταση, στη διαδικασία. Δώσαμε προθεσμία, 1η Απριλίου του ‘22, να έχουν γίνει οι συμβάσεις, για την αγορά των διαμερισμάτων. Αφορά εδώ το βόρειο, το νότιο και το κέντρο της Αθήνας, δηλαδή και έπρεπε να είχαν υπογράψει τις συμβάσεις και όσοι είχαν υπογράψει τις συμβάσεις μέχρι 31 Απριλίου. Αυτοί μόνο είχαν δικαίωμα να πάρουν την Golden Visa, με 250.000 ευρώ, γιατί πλέον πήγε στις 500.000 ευρώ και είπαμε ότι για την ολοκλήρωση της διαδικασίας ήταν η 31η Δεκεμβρίου. Όμως, με τα γεγονότα και τις διάφορες, εν πάση περιπτώσει, το «Κτηματολόγιο», τα προβλήματα του «Κτηματολογίου» και ταυτόχρονα τις απεργίες, δίνουμε μια παράταση, τέσσερις μήνες, για να ολοκληρωθεί αυτή η διαδικασία που ούτως ή άλλως δεν υφίσταται σήμερα. Δηλαδή, δεν μπορεί κάποιος να αγοράσει ακίνητο με 250.000 ευρώ στην Αθήνα και να πάρει Golden Visa. Ισχύει για την Περιφέρεια και έξω από το κέντρο, το βορρά και το νότο.

Τώρα, πάμε λίγο στα θέματα τα οποία έχουμε συζητήσει. Μάλλον συζητήσατε. Να σταθώ λίγο στον τομέα της Υγείας αν και τα είπα κατά τη διάρκεια της ομιλίας μου στον «Προϋπολογισμό» και επειδή αναφέρθηκε περί Υγείας και τι κάνει το Ταμείο Ανάκαμψης;

Θέλω να σας πω ότι ίσως δεν το έχετε προσέξει ότι το 12% του Ταμείου Ανάκαμψης πηγαίνει στην Υγεία.

Είναι 2,1 δισεκατομμύρια ευρώ. 2,1 δισεκατομμύρια ευρώ πάνε στην υγεία και πάνε με τα 156 Κέντρα Υγείας και τα 97 δημόσια νοσοκομεία, όπου εδώ η αναβάθμιση έχει προϋπολογισμό 765 εκατομμύρια, το ψηφιακό μετασχηματισμό του τομέα της υγείας με την ψηφιοποίηση των υποδομών στα 462 εκατομμύρια, 432 εκατομμύρια πάνε στο πρόγραμμα «ΣΠΥΡΟΣ ΔΟΞΙΑΔΗΣ» με τις προληπτικές εξετάσεις για τις γυναίκες που επεκτείνεται, είναι όλο αυτό το σύστημα εξετάσεων που έχει βρει πάρα πολλές χιλιάδες γυναίκες σε προκαταρκτικό στάδιο καρκίνου και προφανώς έχει αλλάξει και προς το καλύτερο τη ζωή τους, η μεταρρύθμιση του Clawback  για τις επενδύσεις, τη μεταρρύθμιση των υπηρεσιών ψυχικής υγείας με τη λειτουργία δομών και υποστηρικτικών υπηρεσιών, καθώς και την αναβάθμιση γνώσεων για 3.000 εργαζόμενους σε μονάδες ψυχικής υγείας 65 εκατομμύρια, την κατ’ οίκον νοσηλεία και περίθαλψη με ασθενείς με σύνθετα προβλήματα υγείας 14 εκατ. και άλλες οργανωτικές.

Δεν φτάνει μόνο εδώ, στο θέμα της υγείας, πέραν του γεγονότος, δείτε το όπως θέλετε, με το φορολογικό νομοσχέδιο θα έχουμε έσοδα 600 εκατ. Πάντα πρέπει να λέμε που βρίσκουμε τα λεφτά. Συνολικά το σύστημα υγείας και η παιδεία στηρίζεται επιπροσθέτως με 850 εκατομμύρια. Επομένως, εκτός από αυτό και μιλάμε τώρα 850 εκατομμύρια από το Εθνικό Πρόγραμμα, από τους Εθνικούς Πόρους, επιπροσθέτως είναι αυτά και επιπροσθέτως είναι και στο πλαίσιο του ΕΣΠΑ, πέραν του 2014-2020 που κλείνει που σας είπα, είναι και το 2021-2027, όπου εντατικοποιούνται οι επενδύσεις για την υγεία, παρεμβάσεις για την αναβάθμιση των υποδομών σε νοσοκομεία σε όλη την επικράτεια 181 εκατομμύρια και επίσης, απορροφήθηκαν χρήματα πάνω από 238 εκατομμύρια σε έργα και δράσεις στην πρωτοβάθμια φροντίδα και έρχονται και νέα έργα στο 20212027 ύψους 70 εκατομμυρίων ευρώ. Επομένως, η απάντηση για την υγεία είναι ότι την έχουμε πολύ ψηλά στην προτεραιότητά μας. Προφανώς, είδατε, ότι η αύξηση για τα νοσοκομεία είναι στον Προϋπολογισμό κατά 20%, συνολικά στο σύστημα υγείας, θα δείτε, ότι η αύξηση προσεγγίζει το9%, ένα σημαντικό νούμερο για αύξηση ενός έτους, επιπροσθέτως, ότι θα δαπανήσουμε από το Ταμείο Ανάκαμψης.

Τώρα, επειδή αναφέρθηκε από τους συναδέλφους εδώ για το θέμα της μετάβασης, το θέμα της μετάβασης είναι πολύ κρίσιμο, διότι η απολιγνιτοποίηση έχει ξεκινήσει εδώ και 14 χρόνια κατ’ ουσία. Κανείς δεν είχε στρέψει την προσοχή του στο θέμα της απολιγνιτοποίησης και οι περιοχές έχαναν θέσεις εργασίας. Όταν ξεκινήσαμε και είπαμε, ο Κυριάκος Μητσοτάκης το είπε, ότι θα κοιτάξουμε σε ένα γεγονός και θα στρέψουμε την προσοχή μας σε ένα γεγονός, της απολιγνιτοποίησης, τότε δεν υπήρχε τίποτα, υπήρχε μία υπουργική απόφαση δύο μήνες πριν από τις εκλογές του 2019, που έλεγε, ότι δημιουργείται ένα Πράσινο Ταμείο. Θεωρητικό ήταν, δεν ήταν τίποτα, μια υπουργική απόφαση, ένα χαρτί ήταν σκέτο, το οποίο δεν είχε μετουσιωθεί σε πράξη. Ήρθαμε, λοιπόν, μπήκαμε σε μια διαπραγμάτευση, δεν πειράξαμε τις λιγνιτικές περιοχές, διότι ήρθε μετά η κρίση με την Ουκρανία και οι λιγνιτικές περιοχές, όπως είδατε, αύξησαν την παραγωγή τους. Εμείς, επί Ν.Δ., δεν κλείσαμε λιγνιτική μονάδα, οι λιγνιτικές δύο μονάδες που κλείσανε ήταν διότι είχαν αφεθεί από εποχή ΣΥΡΙΖΑ και δεν είχε ανανεωθεί η άδειά τους, επομένως έκλεισαν εξ αυτού του λόγου.

Τώρα, το δεύτερο και σημαντικό που μιλάμε εδώ, για την Ελευσίνα, το είχα σαν δεύτερο θέμα, δίνουμε παράταση, διότι έχει υπάρξει μία εξυγίανση και εκεί πλέον και με τις υπογραφές των συμβάσεων, ξέρετε, τα Ναυπηγεία δεν είναι επιλέξιμα από την Ευρωπαϊκή Επιτροπή για χρηματοδότηση, είναι εκτός επιλεξιμότητας.

Επομένως, τα ναυπηγεία πρέπει να ζήσουν. Αν θέλουμε να έχουμε ναυπηγοεπισκευαστική βιομηχανία στην Ελλάδα, που ξεκινήσαμε με το Νεώριο Σύρου και τώρα Ελευσίνα και Σκαραμαγκά, θα πρέπει να κατανοήσουμε ότι αυτές οι εταιρείες δεν μπορούν να πάρουν επουδενί επιχορήγηση ή μένουν και βιώνουν και επιβιώνουν μόνες τους ή δεν ζουν. Επομένως εδώ, κάναμε μια μεγάλη προσπάθεια για την εξυγίανση των ναυπηγείων. Το ΠΑΣΟΚ δεν ψήφισε την εξυγίανση, ο ΣΥΡΙΖΑ ψήφισε. Καταφέραμε και φτάσαμε στο τέλος. Η DFC που είναι ο κατεξοχήν επενδυτικός βραχίονας των Ηνωμένων Πολιτειών Αμερικής βάζει 125 εκατομμύρια, που είναι by partisan, είναι και από τους ρεπουμπλικάνους και τους δημοκρατικούς, που σημαίνει ότι δίνει εμπιστοσύνη. Δεν έχει γίνει ακόμα, δεν έχει ολοκληρωθεί η εξυγίανση, δεν έχουν μεταβιβαστεί οι μετοχές, γι’ αυτό απαιτείται να συνεχίσει χωρίς φορολογική, διότι όταν θα γίνει η μεταβίβαση των μετοχών και υλοποιηθεί η εξυγίανση, τότε προφανώς θα απαιτείται η φορολογική ενημερότητα και η ασφαλιστική ενημερότητα. Όταν είναι σε μια φάση εξυγίανσης δεν μπορεί αν δεν ολοκληρωθεί η εξυγίανση που αυτή τη στιγμή αυτό συμβαίνει, δηλαδή ολοκληρώνεται, τότε θα μπορεί να πάρει φορολογική και ασφαλιστική ενημερότητα. Χρονικά νομίζω, ότι τώρα στο πρώτο εξάμηνο θα έχει ολοκληρωθεί. Άλλωστε με τη συμφωνία με την Attica Group που είναι μια συμφωνία ύψους 1 δισεκατομμυρίου ή επιβιώνει μόνη της ή δεν επιβιώνει. Μπορεί να μπει μια ναυπηγοεπισκευαστική βιομηχανία, ότι εγώ περιμένω συμβάσεις από το πολεμικό ναυτικό. Αυτό όμως δεν είναι βιώσιμο. Δεν μπορεί να επιβιώσει μία ναυπηγοεπισκευαστική βιομηχανία, αν περιμένει πότε θα πάρει συμβάσεις. Είναι αποτυχημένο το μοντέλο. Επομένως, αυτή εδώ η εταιρεία πρέπει να επιβιώσει μόνη της. Ενώ όταν ξεκινήσαμε τη συζήτηση βρίσκαμε μια νεκρή ζώνη κατ’ ουσίαν, οι εργαζόμενοι δούλευαν εκεί στις τορπιλάκατους, την 7, την 8 που τελικά τελείωσαν, τις πήρε το πολεμικό ναυτικό, σήμερα έχουν βάλει πλοία μέσα και λέω το εξής. Είναι δυνατόν να μην ψηφίσει κάποιος αυτή τη διάταξη; Διότι αν δεν ψηφίσει αυτή τη διάταξη, δεν μπορεί να ολοκληρωθεί κατ’ ουσίαν διότι είναι σε λειτουργία, πληρώνονται οι εργαζόμενοι.

Τρίτον τώρα στον αναπτυξιακό νόμο, γιατί αναφερθήκατε του 4, του 11 και του 16. Είναι σωστό για μένα, να κλείσουν αυτά. Δώσαμε μια μικρή παράταση στο 4. Δεν πρέπει να δοθεί παραπάνω παράταση. Δώσαμε μια μικρή παράταση τεσσάρων μηνών. Είναι επενδυτικά έργα ιδιωτών, είναι ο αναπτυξιακός νόμος, ξενοδοχεία, μεταποίηση, βιομηχανία, είναι αναπτυξιακός νόμος. Έχουν καθυστερήσει, δεν διαφωνώ μαζί σας. Εγώ το είχα βάλει για να κλείσει 31/12, δόθηκε μια παράταση για τέσσερις μήνες. Θεώρησε το Υπουργείο τέσσερις μήνες ακόμα για να κλείσει και δίνουμε μια παράταση ένα έτος στο 11, στον νόμο του 11, τον ν.3908 και βάζουμε και κάποιες συνθήκες στο ν.4399. Δεν υπάρχει πραγματικός πίνακας, θα δείτε μόνο τα έργα, άπειρα έργα τα οποία είναι και περιμένουν. Πρέπει να κλείσουν σαν εκκρεμότητα, αυτή είναι η αλήθεια. Νομίζω ότι απλά είναι κολλημένες υποθέσεις, κάτι κληρονομικά, είναι διάφορες υποθέσεις. Εν πάση περιπτώσει, δίδεται τέσσερις μήνες για να κλείσει και ένα χρόνο στο νόμο του 11 και ο νόμος του 11 πρέπει να κλείσει και με συνθήκες ο ν.4399.

Τώρα, στο 4, απορρόφηση ΤΑΑ, έχουμε παρουσιάσει όλη την εικόνα του ΤΑΑ, του Ταμείου Ανάπτυξης. Πετύχαμε την εκταμίευση 3 στις επιδοτήσεις και τα δάνεια θα πάρουμε 3,6 δισεκατομμύρια, εντός του πρώτου 4μήνου, με την επιτυχία των οροσήμων, θα πάρουμε και για επιδότηση και για δάνεια. Και θα κάνουμε και το 4ο αίτημα και για τα δύο και το 5ο αίτημα και για τα δύο, το 2024.

Τώρα, νομίζω ότι δεν έχει λόγο κάποιος να μην ψηφίσει τα 18 εκατομμύρια του Μουσείου Ολοκαυτώματος. Είναι κάτι το οποίο πρέπει να ολοκληρωθεί. Είναι εθνικοί πόροι και θεωρώ ότι πρέπει να το στηρίξουμε.

Επίσης, δεν βλέπω το λόγο γιατί να μη δώσουμε τις παρατάσεις. Διότι, εδώ, μιλάει για παρατάσεις για την καθαριότητα, μέχρι την ολοκλήρωση των διαγωνιστικών διαδικασιών. Δεν μιλάει για πάντα. Δεν μπορεί να μείνει π.χ. το Πανεπιστήμιο χωρίς καθαριότητα. Και να σας πω τι συμβαίνει. Αν τώρα κατεβάσουν τα στυλό, στο Πανεπιστήμιο, και πουν «Α, δεν μας δίνετε την παράταση, επομένως δεν δικαιούμαστε να έχουμε καθαριότητα», θα μείνει χωρίς καθαριότητα. Δηλαδή, λέμε για παρατάσεις μέχρι να ολοκληρωθεί η διαδικασία. Αυτό λέμε. Αυτές είναι συμβάσεις και δίνονται παρατάσεις μέχρι να συνεχιστεί -όπως είπαμε- η διαδικασία. Νομίζω ότι είναι ξεκάθαρο.

Τώρα, καλάθι του νοικοκυριού, ποσοστό κέρδους -τα είπαμε. Είναι σημαντικό. Δίνουμε 6 μήνες. Δεν θα πάει για πάντα αυτό. Προφανώς, αν γυρίσουμε σε μία κανονικότητα, ούτε το καλάθι θα υπάρχει, ούτε κάτι άλλο. Όταν, όμως, γυρίσουμε στην απόλυτη κανονικότητα. Δηλαδή, όταν γυρίσουμε σε λελογισμένο πληθωρισμό.

Αυτήν τη στιγμή, ακόμα ο πληθωρισμός –είπαμε- ροκανίζει το εισόδημα και υποχρεούμαστε να στηρίξουμε. Και εγώ δεν βλέπω γιατί δεν θα θελήσετε. Διότι, σάς σας είπα προηγουμένως, με βάση το ποσοστό κέρδους -και μιλάω σε όλη την αντιπολίτευση- μπορούμε και επιβάλλουμε πρόστιμα. Δεν μπορείς να επιβάλεις πρόστιμα αλλιώς. Δηλαδή, πας σε ένα κατάστημα. «Πόσο πουλάς το ρύζι;». «Το πουλάω 85 λεπτά.». «Μάλιστα. Πόσο το πήρες;». «Το πήρα 55 λεπτά.». Δεν έχεις βάση να τού επιβάλεις πρόστιμο. Πρέπει να βάλεις το θεσμικό πλαίσιο για να του επιβάλεις πρόστιμο.

Και είδαμε με το καλάθι του νοικοκυριού και με τον e-καταναλωτή, όπου λειτούργησε, και μπορούσαμε να έχουμε αυτά τα προϊόντα. Και, τώρα, με τις χαμηλότερες τιμές, υπάρχουν πάνω από 1.000 προϊόντα, τα οποία δίνουν αυτές τις χαμηλότερες τιμές.

Είναι μια αέναη μάχη με την ακρίβεια. Και εμείς εδώ, ως Κυβέρνηση, έχουμε επιλέξει να τη δώσουμε. Είπαμε ότι δεν μπορούμε να το καλύψουμε εκατό τοις εκατό. Δεν μπορούμε να πούμε ψέματα στον ελληνικό λαό. Έτσι πολιτευτήκαμε και στις εκλογές του Μαΐου και του Ιουνίου.

Αλλά, όμως, κάνουμε κάθε προσπάθεια και ότι είναι δυνατόν, προκειμένου να παλέψουμε αυτήν τη μάστιγα της ακρίβειας.

Κυρίες και κύριοι, να μην συνεχίσω. Νομίζω καλύψαμε τα περισσότερα και θα έχουμε και την ευκαιρία και αύριο, στην Ολομέλεια.

Το νομοσχέδιο, όπως σας εξήγησα νωρίτερα, δεν είναι ούτε κουρελού, ούτε σκούπα.

Είναι ένα νομοσχέδιο που λύνει και κάποια προβλήματα της νομοθετικής διαδικασίας στη Βουλή των Ελλήνων. Δεν μπορεί να έχετε 13 νομοσχέδια, 12 νομοσχέδια, με 6 άρθρα το κάθε νομοσχέδιο. Δεν θα προλαβαίναμε, εδώ πέρα, να κάνουμε καλύτερα τη δουλειά και να μπορέσουμε να περάσουμε όλο το νομοθετικό έργο -γι’ αυτό λοιπόν.

Να σάς ευχαριστήσω, κύριε Πρόεδρε.

Θα τα πούμε, αύριο, στην Ολομέλεια.

Ευχαριστώ.

**ΑΠΟΣΤΟΛΟΣ ΒΑΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε τον κ. Υπουργό.

Κυρίες και κύριοι συνάδελφοι, στο σημείο αυτό, ολοκληρώθηκε η συζήτηση επί του σχεδίου νόμου του Υπουργείου Εθνικής Οικονομίας και Οικονομικών, με τίτλο: «Οργανωτικές και διαδικαστικές διατάξεις για την ανάπτυξη, παρεμβάσεις για την ενίσχυση της δίκαιης αναπτυξιακής μετάβασης και άλλες επείγουσες διατάξεις».

Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε με τις θέσεις των κομμάτων επί της αρχής:

Ο Εισηγητής της Πλειοψηφίας**,** κ. Αθανάσιος Καββαδάς ψήφισε υπέρ.

Ο Εισηγητής της Μειοψηφίας, κ. Ανδρέας Παναγιωτόπουλος επιφυλάχθηκε για την τοποθέτησή του στην Ολομέλεια.

Ο Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ», κ. Παύλος Γερουλάνος ψήφισε κατά.

Ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κ.Κωνσταντίνος - Βασίλειος Μεταξάς ψήφισε κατά.

Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ», κ. Στυλιανός Φωτόπουλος επιφυλάχθηκε.

Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Ιωάννης Κόντης επιφυλάχθηκε.

Ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», κ. Ζεϊμπεκ Χουσεϊν επιφυλάχθηκε.

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Ανδρέας Βορύλλας επιφυλάχθηκε και

Ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»,κ. Αλέξανδρος Καζαμίας ψήφισε κατά.

Στο σημείο αυτό, ερωτάται η Επιτροπή: Γίνονται δεκτά τα άρθρα 1 έως 97 του σχεδίου νόμου;

Τα άρθρα 1 έως 97 γίνονται δεκτά, ως έχουν κατά πλειοψηφία.

Ερωτάται η Επιτροπή: Γίνεται δεκτό το ακροτελεύτιο άρθρο;

Δεκτό κατά πλειοψηφία.

Τέλος, ερωτάται η Επιτροπή εάν το σχέδιο νόμου γίνεται δεκτό και στοσύνολό του.

Δεκτό κατά πλειοψηφία.

Συνεπώς, το ως άνω σχέδιο νόμου του Υπουργείου Εθνικής Οικονομίας και Οικονομικώνγίνεται δεκτό επί της αρχής, επί των άρθρων και στο σύνολό του, ως έχει, κατά πλειοψηφία.

Στην Ολομέλεια θα εισαχθεί αύριο, Τρίτη, 19 Δεκεμβρίου 2023, σύμφωνα με την απόφαση που έλαβε η Διάσκεψη των Πρόεδρων στις 14.12.2023.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), , Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Γεροβασίλη Όλγα, Γιαννούλης Χρήστος, Παναγιωτόπουλος Ανδρέας, Κόκκαλης Βασίλειος, Κοντοτόλη Μαρίνα, Μάλαμα Κυριακή, Μαμουλάκης Χαράλαμπος (Χάρης), Παππάς Νικόλαος, Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Κτενά Αφροδίτη, Μανωλάκου Διαμάντω, Μεταξάς Βασίλειος, Βιλιάρδος Βασίλειος, Φωτόπουλος Στυλιανός, Κόντης Ιωάννης, Χαλκιάς Αθανάσιος, Ζεϊμπέκ Χουσείν, Τσακαλώτος Ευκλείδης, Βορύλλας Ανδρέας, Νατσιός Δημήτριος, Καζαμίας Αλέξανδρος.

Τέλος και περί ώρα 15.45΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΣΗΜΙΝΑ ΣΚΟΝΔΡΑ**